title: Ants Laaneots

text: Viro palautti itsenäisyytensä 20. elokuuta 1991. Viron korkein neuvosto hyväksyi päätöksen yleisen asevelvollisuusarmeijan toteuttamisesta 31. elokuuta. Viron puolustusvoimat ("Eesti Kaitsevägi") päätettiin palauttaa 3. syyskuuta, jolloin puolustusministeri viranhoitajaksi nimitettiin valtioministeri Raivo Vare, joka pyysi heti Laaneotsaa organisoimaan Kaitseväkeä. Virallisesti Laaneots nimitettiin puolustusvoimain pääesikunnan ("Kaitsejõudude Peastaap") päällikön viranhoitajaksi, vaikka pääesikuntaa ei ollut vielä olemassakaan. Itse asiassa syyskuussa 1991 Laaneots toimi parin kolmen viikon ajan kahden maan armeijan palveluksessa. Lopulta hän ilmoitti omavaltaisesti eroavansa puna-armeijasta, mistä hänet uhattiin haastaa oikeuteen, mutta sitä ei koskaan tapahtunut puna-armeijan nopeasti edenneen hajoamisen takia. Virallinen nimitys pääesikunnan päällikköksi tuli 27. huhtikuuta 1992. Venäjän federaatio vei Laaneotsalta everstin (polkovnik) arvon syyskuussa 1992, mutta sillä ei ollut väliä, koska hän oli saanut Viron everstin (kolonel) arvon korkeimman neuvoston puheenjohtajalta Arnold Rüüteliltä 11. toukokuuta 1992 määräyksellä nro 29.


title: Ants Laaneots

text:
Pääesikunnan päällikkönä Laaneots toimi kahteen otteeseen vuosina 1991–1994 ja 1997–1999. Vuosien 1994-1996 aikana Laaneots ei toiminut puolustusvoimain palveluksessa, koska maan ensimmäiseksi puolustusvoimain komentajaksi valittu Yhdysvaltain armeijan eversti Aleksander Einseln ei luottanut korkeana neuvostoarmeijan upseerina toimineeseen Laaneotsaan.
Vuonna 1997 Laaneots aloitti Kaitseväen päätarkastajana ja vuosina 1999–2001 Baltian maanpuolustustutkimuskeskuksen johtajana. Ennen Kaitseväen komentajuutta Laaneots toimi vuosina 2001-2006 Viron sotilasakatemian ("Kaitseväe Ühendatud Õppeasutused") johtajana ja vuosina 2002-2006 Viron sotilasasiamiehenä Venäjällä ja Ukrainassa.


title: Ants Laaneots

text: Viron itsenäisyyden palauttamisen jälkeen Laaneots on hankkinut sotilaallista lisäkoulutusta Roomassa sijaitsevassa NATO:n maanpuolustuskorkeakoulussa ("NATO Defence College") sekä Suomessa valtakunnallisilla maanpuolustuskursseilla.


title: Ants Laaneots

text: Marraskuussa 2006 Kaitseväen väistyvä komentaja Tarmo Kõuts mainitsi 58–vuotiaan kenraalimajuri Ants Laaneotsan mahdollisena seuraajanaan. Lopulta 16. marraskuuta 2006 tasavallan presidentti Toomas Hendrik Ilves esitti riigikogulle Laaneotsan valitsemista uudeksi Kaitseväen komentajaksi. Riigikogu valitsi Laaneotsan maan uudeksi puolustusvoimain komentajaksi 5. joulukuuta 2006 äänin 77–2. Ennen tätä 23. marraskuuta riigikogu oli päättänyt, että Kaitseväen komentajan ei enää tarvitse 60 vuotta täytettyään erota virastaan, vaan hän voi toimia viisivuotisen virkakautensa loppuun asti. Tämä viisivuotiskausi loppuikin sitten 5. joulukuuta 2011..


title: Ants Laaneots

text: Jo ensimmäisessä haastattelussaan valintansa jälkeen 6. joulukuuta 2006 Laaneots mainitsi Viron turvallisuudelle suurimmaksi uhaksi Venäjän. Eesti Päevalehdelle hän totesi, että "Vaatimattomasti sanoen on meidän naapurinamme epäystävällinen valtio. Ja tässä suhteessa Venäjä todellakin on Viron suurin turvallisuusongelma." Tämä linjaus nostatti myrskyn Venäjällä.


title: Ants Laaneots

text: 9. joulukuuta 2006 Laaneots aloitti yhdessä pääministeri Andrus Ansipin kanssa ensimmäisen virallisen ulkomaanvierailunsa matkakohteenaan Afganistan.


title: Aleksandr Kadeikin

text: Aleksandr Andrejevitš Kadeikin (, s. 4. lokakuuta 1993) on venäläinen jääkiekkoilija, joka pelaa KHL-joukkue SKA Pietarissa. Hänet varattiin 201. pelaajana Detroit Red Wingsiin.


title: Aleksandr Kadeikin

text: Kadeikin teki debyyttinsä MHL:ssä Atlanty Mytištšissä kaudella 2010–2011. Hän teki 19 pistettä 48 pelissä. Kaudella 2011–2012, toisena vuotenaan Atlantyssa Kadeikin teki 22 maalia ja 36 syöttöä 60 pelaamassaan ottelussa.


title: Aleksandr Kadeikin

text: Ammatillisella tasolla Kadeikin debytoi kaudella 2012–2013 Atlantissa, jossa pelasi kaksi KHL-ottelua. Hän pelasi myös 26 peliä Atlantin juniorijoukkueessa. Näissä otteluissa hän teki 14 maalia ja 29 syöttöä.


title: Aleksandr Kadeikin

text: Kauden 2013–2014 jälkeen Kadeikin oli Atlantin paras pistemies tehden 54 pelissä kahdeksan maalia ja 15 syöttöpistettä.


title: Aleksandr Kadeikin

text: Kaudella 2014–2015 Kadeikin ehti saada yhden syöttöpisteen yhdeksässä Atlantissa pelaamassaan ottelussa ennen kuin hänet kaupattiin SKA Pietariin vaihdossa Anton Malyševiin 26. syyskuuta 2014.


title: Jesper Pettersson

text: Jesper Conny Pettersson (s. 16. heinäkuuta 1994 Tukholma, Ruotsi) on ruotsalainen jääkiekkopuolustaja, joka pelaa SHL-joukkue Djurgårdens IF:ssä. Hän on kuvaillut itseään kahden suunnan puolustajaksi, joka tykkää pelata aggressiivisesti ja taklata kovaa, vaikka ei ole kovin isokokoinen pelaaja. Elite Prospects -sivuston Erik K. Pirin mukaan Pettersson on puolustava puolustaja, joka pelaa pieneen kokoonsa nähden kovaa ja blokkaa paljon laukauksia. Hänellä on myös kohtalaisen hyvät hyökkäyspään taidot. Pettersson laukoo oikealta.


title: Jesper Pettersson

text: Pettersson on Flemingsbergs IK:n kasvatti. Hän jakoi kaudella 2008–2009 J18-junioreiden II-divisioonassa joukkueensa sisäisen pistepörssin voiton Patrik Undinin kanssa tehoilla 6+7=13. Kaudella 2009–2010 Pettersson oli J18 Elitissä Flemingsbergin tehokkain puolustaja tehoilla 6+7=13. Kaudeksi 2010–2011 hän siirtyi Linköpings HC:n J18-junioreihin. Pettersson valittiin kauden päätteeksi J18 Allsvenskanin parhaaksi puolustajaksi. Kaudella 2011–2012 hänet nimettiin seuran J20-junioreiden varakapteeniksi. Pettersson voitti kauden päätteeksi J20 SuperElitin mestaruuden.


title: Jesper Pettersson

text: Elokuussa 2012 Pettersson teki Linköpingin kanssa kaksivuotisen Elitserien-sopimuksen. Hän pelasi kaudella 2012–2013 liigassa 14 runkosarjaottelua tehopistein 1+2=3. Pettersson teki Elitserien-debyyttinsä 6. lokakuuta 2012 vieraissa HV71:tä vastaan. Hänen Elitserien-uransa avausmaali syntyi Petterssonin kuudennessa ottelussa 22. marraskuuta 2012 Timrå IK:ta vastaan. Hänen osumansa jäi Linköpingin 5-2-voittoon päättyneen ottelun ratkaisumaaliksi. Pettersson keräsi ottelusta teholukeman +2. Hän pelasi kauden aikana myös yhden European Trophy -ottelun. Pettersson pelasi suurimman osan kaudestaan Linköpingin J20-junioreissa, joiden varakapteenina hän toimi. Pettersson edusti joukkuetta myös Junior Club World Cupissa, joka päättyi pronssiin. Hän oli tehoilla 4+4=8 turnauksen tehokkain puolustaja ja jakoi pistepörssin toisen sijan kolmen muun pelaajan kanssa edellään vain OHL-joukkue Sudbury Wolvesin Josh Leivo. Petterssonin varsinainen SHL:n (ent. Elitserien) tulokaskausi 2013–2014 toi hänelle 48 runkosarja- ja kolmessa playoff-ottelussa yhden syöttöpisteen.


title: Jesper Pettersson

text: Philadelphia Flyers varasi "yli-ikäisen" (20 vuotta) Petterssonin seitsemännellä kierroksella 198. pelaajana . Hän teki jo saman kesän heinäkuussa seuran kanssa kolmivuotisen tulokassopimuksen. Pettersson pelasi kauden 2014–2015 kokonaan AHL-joukkue Lehigh Valley Phantomsissa, jossa tulokaskausi toi 51 runkosarjaottelussa tehot 2+5=7. Kauden 2015–2016 hän pelasi suurimmaksi osaksi ECHL-joukkue Elmira Jackalsissa. Otteluita Phantomsissa Petterssonille kertyi 24. Kauden 2016–2017 hän pelasi kokonaan Jackalsissa.


title: Jesper Pettersson

text: Kaudeksi 2017–2018 Pettersson palasi kotimaahansa ja siirtyi kaksivuotisella sopimuksella Djurgårdens IF:ään.


title: Jesper Pettersson

text: Pettersson pelasi alle 20-vuotiaiden MM-kilpailuissa vuonna 2014, jolloin hän voitti hopeaa. Pettersson voitti turnauksessa Ruotsin sisäisen tehotilaston lukemalla +6. Vuoden 2013 turnaus häneltä jäi väliin, kun Kanadan Boone Jenner taklasi Petterssonia voimakkaasti avojäällä turnausta edeltäneessä harjoitusottelussa. Pettersson kannettiin jäältä paareilla ja hänet vietiin ambulanssilla sairaalaan. Petterssonilla todettiin sekä ranne- että olkapäävamma. Jenner sai tilanteesta ottelurangaistuksen ja oli pelikiellossa MM-kilpailujen kolmen ensimmäisen ottelun ajan.


title: Jesper Pettersson

text: Pettersson pelasi myös alle 18-vuotiaiden MM-kilpailuissa vuonna 2012, jolloin hän voitti hopeaa. Pettersson voitti myös Ruotsin sisäisen tehotilaston lukemalla +7. Hän pelasi myös alle 18-vuotiaiden Ivan Hlinkan muistoturnauksessa vuonna 2011 voittaen hopeaa. Pettersson pelasi samana vuonna myös alle 19-vuotiaiden World Junior A Challengessa. Yhteensä hän on pelannut 25 nuorten ja 27 poikien maaottelua.


title: Jesper Pettersson

text: Petterssonin isoveli Sebastian on pelannut hyökkääjänä Ruotsin alemmissa sarjoissa.


title: Axel Holmström

text: Axel Holmström (s. 29. kesäkuuta 1996) on ruotsalainen jääkiekkoilija, joka pelaa SHL-joukkue Skellefteå AIK:ssa. Hänet varattiin 196. pelaajana Detroit Red Wingsiin .


title: Axel Holmström

text: Kaudella 2013–2014 Holmström pelasi J20 SuperElitissä Skellefteå AIK:n joukkueessa 33 ottelua, joissa teki 15 maalia ja sai 23 maalisyöttöä. SHL:ssä hän pääsi pelaamaan neljässä ottelussa.


title: Axel Holmström

text: NHL Central Scouting Bureau oli sijoittanut Holmströmin eurooppalaisten kenttäpelaajien 90. ennen .


title: Axel Holmström

text: Holmström edusti Ruotsin alle 18-vuotiaiden maajoukkuetta Ivan Hlinkan muistoturnauksessa 2013. Hän sai neljässä pelissä yhden syöttöpisteen.


title: Axel Holmström

text: Holmström edusti Ruotsia myös alle 18-vuotiaiden maailmanmestaruuskilpailuissa 2014. Hän oli joukkueen toiseksi paras pistemies tehden seitsemässä pelaamassaan ottelussa kolme maalia ja saaden kahdeksan maalisyöttöä.


title: Kapan

text: Kapan () on Armenian kaakkoisosassa sijaitsevan Sjunik'in maakunnan pääkaupunki. Vuoden 2011 väestönlaskennan aikaan kaupungin asukasluku oli 43 190; vuosikymmen aiemmin asukkaita oli 45 711 (2001). Kaupungin läpi virtaa Vatšaganjoki.


title: Kevin Elgestål

text: Kevin Elgestål (s. 29. toukokuuta 1996) on ruotsalainen jääkiekkoilija, joka pelaa SHL-joukkue Frölunda HC:ssa.


title: Kevin Elgestål

text: Elgestål teki debyyttinsä SHL:ssä kaudella 2013–2014 Frölundan paidassa.


title: Kevin Elgestål

text: Elgestål varattiin seitsemännellä kierroksella 194. pelaajana Washington Capitalsiin .


title: Pierre Engvall

text: Pierre Engvall (s. 31. toukokuuta 1996 Ljungby, Ruotsi) on ruotsalainen jääkiekkoilija, joka pelaa NHL-joukkue Toronto Maple Leafsin organisaatiossa. Hän pelannee lähinnä AHL-joukkue Toronto Marliesissa. Engvall on pelipaikaltaan vasen laitahyökkääjä.


title: Pierre Engvall

text: Engvall on IF Troja-Ljungbyn kasvatti. Hän siirtyi kaudeksi 2012–2013 Frölunda HC:n J18-junioreihin. Engvall voitti J18 Elitissä joukkueen sisäisen tehotilaston lukemalla +17. Kauden 2013–2014 päätteeksi hän voitti sarjan pronssia. Engvall pelasi suurimman osan kaudestaan kuitenkin Frölundan J20-junioreissa, joita hän edusti myös Junior Club World Cupissa. Engvall debytoi kauden aikana myös miesten peleissä pelattuaan yhden ottelun lainalla Ruotsin toiseksi korkeimmalla sarjatasolla HockeyAllsvenskan-joukkue IK Oskarshamnissa.


title: Pierre Engvall

text: Toronto Maple Leafs varasi Engvallin seitsemännellä kierroksella 188. pelaajana . Hän oli kaudella 2014–2015 tehoilla 17+34=51 Frölundan J20-junioreiden paras pistemies ja syöttäjä. Engvall jakoi koko J20 SuperElitin pistepörssin toisen sijan Örebro HK:n Kalle Jellvertin kanssa edellään vain Djurgårdens IF:n Daniel Bernhardt. Pudotuspeleissä hän oli viidellä osumallaan Frölundan paras maalintekijä John Dahlströmin kanssa. Engvall voitti kauden päätteeksi SuperElitin hopeaa. Hän debytoi kauden aikana myös Frölundan SHL-joukkueessa, jossa Engvall pelasi kaksi runkosarja- ja kaksi Mestarien liigan ottelua tehden yhden maalin. Hän teki miesten pääsarjadebyyttinsä Mestarien liigassa 24. syyskuuta 2014 ranskalaista Diables Rouges de Briançonia vastaan. Ensimmäisen pääsarjamaalinsa Engvall teki seuraavassa ottelussaan 7. lokakuuta 2014 vieraissa itävaltalaista Villacher SV:tä vastaan. SHL-debyyttinsä hän teki 28. lokakuuta 2014 Färjestad BK:ta vastaan. Engvall pelasi kauden aikana miesten pelejä myös kymmenen ottelun verran lainalla Allsvenskan-joukkue IK Oskarshamnissa.


title: Pierre Engvall

text: Kaudeksi 2015–2016 Engvall siirtyi vuoden mittaisella sopimuksella Allsvenskan-joukkue Mora IK:hon. Hänen ensimmäinen kokonainen kautensa miesten peleissä toi 50 runkosarjaottelussa tehot 12+12=24 ja viidessä nousukarsintasarjan ottelussa yhden maalin. Maaliskuussa 2016 Engvall teki Moran kanssa vuoden mittaisen jatkosopimuksen. Kaudella 2016–2017 hän oli joukkueen paras maalintekijä ja neljänneksi paras pistemies tehoilla 21+19=40. Engvall sijoittui Allsvenskanin maalipörssissä yhdeksänneksi ja jakoi pistepörssin kymmenennen sijan BIK Karlskogan Henrik Larssonin kanssa. Nousukarsintasarjassa hän oli Moran paras pistemies tehoilla 5+5=10. Engvall oli kauden päätteeksi nostamassa joukkuetta SHL:ään. Mora kauden päätyttyä, huhtikuussa 2017 hän siirtyi amatööritry-out -sopimuksella Engvallin varanneen Toronto Maple Leafsin farmijoukkueeseen Toronto Marliesiin, AHL:ään. Hän sai siellä tililleen yhden playoff-ottelun.


title: Pierre Engvall

text: Engvall siirtyi kaudeksi 2017–2018 kaksivuotisella sopimuksella SHL-joukkue HV71:een. Hän teki SHL-uransa avausmaalin heti runkosarjan avauskierroksella 16. syyskuuta 2017 Djurgårdens IF:ää vastaan. Engvall sai ottelussa myös syöttöpisteen oltuaan kakkossyöttäjänä Erik Brännströmin tekemään voittomaaliin. HV71 voitti ottelun lukemin 4–2. Kaikkiaan hänen tulokaskautensa toi 31 runkosarjaottelussa tehot 7+13=20 ja kahdessa playoff-ottelussa yhden maalin. Engvallin runkosarjaa lyhensi 21 ottelulla lokakuussa 2017 tullut, leikkaushoitoa vaatinut solisluumurtuma. Mestarien liigassa hän teki viidessä ottelussa neljä syöttöpistettä ja voitti HV71:n sisäisen tehotilaston lukemalla +5. SHL-kauden päätyttyä, maaliskuussa 2018 Engvall siirtyi loppukevääksi amatööritry-out -sopimuksella taas Toronto Marliesin AHL-joukkueeseen. Hän teki siellä yhdeksässä runkosarjaottelussa tehot 4+4=8 ja 20 playoff-ottelussa tehot 3+5=8. Engvall voitti kauden päätteeksi Calder Cupin.


title: Pierre Engvall

text: Toukokuussa 2018 Engvall teki kolmivuotisen tulokassopimuksen Toronto Maple Leafsin kanssa.


title: Pierre Engvall

text: Engvall pelasi World U-17 Hockey Challengessa vuonna 2013, jolloin hän voitti kultaa. Yhteensä Engvall on pelannut neljä nuorten ja 18 poikien maaottelua.


title: Pierre Engvall

text: Engvallin pikkuveli Kevin pelaa Rögle BK:n junioreissa.


title: Victor Olofsson

text: Victor Olofsson (s. 18. heinäkuuta 1995 Örnsköldsvik, Ruotsi) on ruotsalainen jääkiekkoilija, joka pelaa NHL-joukkue Buffalo Sabresin organisaatiossa. Hän pelannee lähinnä AHL-joukkue Rochester Americansissa. Olofsson on pelipaikaltaan oikea laitahyökkääjä. Elite Prospects -sivuston Erik K. Pirin mukaan hän on laitahyökkääjä, jolla on luontaiset maalintekijän vaistot. Pirin mukaan Olofsson on hyvä luomaan itselleen tilaa ja hänellä on kova ja tarkka laukaus. Olofsson on erinomainen luistelija sekä hyvä pelintekijä, mutta hän ei kuitenkaan ole kovin isokokoinen, mikä rajoittaa Olofssonin fyysisiä vääntöjä.


title: Victor Olofsson

text: Olofsson on MODO Hockeyn kasvatti. Hän voitti kauden 2010–2011 päätteeksi U16 SM:n hopeaa. Kaudella 2011–2012 Olofsson oli J18 Elitissä 15 osumallaan joukkueensa paras maalintekijä. Kaudella 2012–2013 hän oli J18 Allsvenskanissa MODO:n paras maalintekijä 12 osumallaan. Olofsson voitti kauden päätteeksi sarjan hopeaa. Hän voitti kauden aikana myös J20 SuperElitin hopeaa.


title: Victor Olofsson

text: Kaudella 2013–2014 Olofsson oli MODO:n J20-junioreiden paras pistemies ja maalintekijä tehoilla 32+21=53. Hän jakoi koko SuperElitin maalipörssin voiton Linköpings HC:n Leon Bristedtin kanssa ja sijoittui pistepörssissä neljänneksi. Pudotuspeleissä Olofsson oli joukkueensa paras maalintekijä ja jakoi sisäisen pistepörssin voiton Manuel Ågrenin kanssa tehoilla 5+4=9. Hän voitti myös MODO:n sisäisen tehotilaston lukemalla +9. Olofsson edusti joukkuetta kauden aikana myös U20 Super Challengessa, jossa hän oli MODO:n paras pistemies ja syöttäjä tehoilla 1+6=7. Olofsson jakoi myös joukkueen sisäisen tehotilaston voiton Robin Byströmin kanssa. Hän debytoi kauden aikana myös MODO:n SHL-joukkueessa, jossa Olofsson pelasi 11 runkosarjaottelua ilman tehopisteitä. Hän teki SHL-debyyttinsä 17. lokakuuta 2013 vieraissa Brynäs IF:ää vastaan.


title: Victor Olofsson

text: Buffalo Sabres varasi Olofssonin seitsemännellä kierroksella 181. pelaajana . Ennen tätä saman vuoden helmikuussa hän teki kaksivuotisen SHL-sopimuksen MODO:n kanssa. Olofssonin tulokaskausi 2014–2015 toi 39 runkosarjaottelussa tehot 10+8=18. Hän oli joukkueen kolmanneksi paras maalintekijä. Olofsson teki SHL-uransa avausmaalin runkosarjan avauskierroksella 11. syyskuuta 2014 ylivoimalla Örebro HK:ta vastaan. Siirtotakarajalla, tammikuun 2015 lopulla MODO kuitenkin vuokrasi hänet sarjatasoa alemmas HockeyAllsvenskan-joukkue Timrå IK:hon. Olofsson pelasi siellä kahdeksan runkosarjaottelua tehden kaksi maalia. Hän vahvisti loppukaudella myös MODO:n J20-junioreita, joiden paras pistemies Olofsson oli pudotuspeleissä tehoilla 3+5=8.


title: Victor Olofsson

text: Kaudella 2015–2016 Olofsson teki SHL:n yhden kauden piste-ennätyksensä tehoilla 14+15=29, joilla hän oli MODO:n paras pistemies, maalintekijä ja syöttäjä. Kevään 2016 karsintasarjassa Olofsson oli joukkueen paras maalintekijä kuudella osumallaan ja voitti MODO:n sisäisen tehotilaston lukemalla +11. Joukkueen kausi päättyi lopulta kuitenkin putoamiseen Allsvenskaniin.


title: Victor Olofsson

text: TsSKA Moskova varasi Olofssonin 43. pelaajana . Kaudeksi 2016–2017 hän siirtyi jatkamaan SHL-uraansa kaksivuotisella sopimuksella Frölunda HC:n riveihin. Olofsson oli joukkueen neljänneksi paras pistemies tehoilla 9+18=27. Pudotuspeleissä hänen neljästä maalistaan kaksi jäi voittomaaliksi. 29. maaliskuuta 2017 seitsemännessä puolivälieräottelussa Skellefteå AIK:ta vastaan Olofsson ratkaisi Frölundalle välieräpaikan tehtyään voittomaalin ensimmäisessä jatkoerässä ajassa 69.52. Hän voitti kauden aikana myös Mestarien liigan mestaruuden. Kaudella 2017–2018 Olofsson voitti 27 osumallaan koko SHL:n maalipörssin ja hänet palkittiin Håkan Loob Trophylla. Olofsson teki runkosarjassa kaikkiaan 43 tehopistettä, joilla hän oli Frölundan toiseksi paras pistemies Ryan Laschin jälkeen ja sijoittui SHL:n pistepörssissä kahdeksanneksi. Olofsson voitti myös liigan ylivoimamaalipörssin 14 osumallaan. Pudotuspeleissä hän oli Frölundan paras pistemies ja maalintekijä tehoilla 3+1=4.


title: Victor Olofsson

text: Huhtikuussa 2018 Olofsson teki kaksivuotisen tulokassopimuksen Buffalo Sabresin kanssa.


title: Victor Olofsson

text: Olofsson pelasi alle 20-vuotiaiden MM-kilpailuissa vuonna 2015. Yhteensä hän on pelannut 21 nuorten maaottelua. Ruotsin A-maajoukkueessa Olofsson on pelannut 11 ottelua tehopistein 1+6=7. Hän teki A-maajoukkuedebyyttinsä Euro Hockey Challengessa 16. huhtikuuta 2016 Rosenheimissa Saksaa vastaan. Olofsson sai ottelussa myös yhden kahden minuutin jäähyn korkeasta mailasta. Ensimmäisen A-maajoukkuemaalinsa hän teki myös Euro Hockey Challengessa 21. huhtikuuta 2017 Hrodnassa Valko-Venäjää vastaan. Olofssonin osuma jäi Ruotsin 1–4-voittoon päättyneen ottelun ratkaisumaaliksi.


title: Victor Olofsson

text: Olofssonin isoveli Jesper pelaa Färjestad BK:n SHL-joukkueessa. Veljesten isä Tony Olofsson pelasi 1980- ja 1990-lukujen vaihteessa puolustajana MODO:n Elitserien-joukkueessa.


title: Adam Ollas Mattsson

text: Adam Ollas Mattsson (s. 30. heinäkuuta 1996 Tukholma, Ruotsi) on ruotsalainen jääkiekkopuolustaja, joka pelaa AHL-joukkue Stockton Heatissa. Elite Prospects -sivuston mukaan hän on isokokoinen puolustava puolustaja, joka pelaa hyvää peruspeliä ja käyttää ulottuvuuttaan. Sivusto mainitsee Ollas Mattssonin kokonaisvaltaiseksi pelaajaksi.


title: Adam Ollas Mattsson

text: Ollas Mattsson on Värmdö HC:n kasvatti. Hän siirtyi 15-vuotiaana Djurgårdens IF:ään kaudeksi 2011–2012, jonka päätteeksi Ollas Mattsson voitti U16 SM:n mestaruuden. Hän debytoi seuran miesten joukkueessa Ruotsin toiseksi korkeimmalla sarjatasolla HockeyAllsvenskanissa kaudella 2013–2014, jolloin Ollas Mattsson pelasi siellä kuusi runkosarjaottelua tehden kaksi syöttöpistettä. Djurgården nousi kauden päätteeksi SHL:ään. Heinäkuussa 2014 Ollas Mattsson teki joukkueen kanssa kaksivuotisen jatkosopimuksen.


title: Adam Ollas Mattsson

text: Calgary Flames varasi Ollas Mattsonin kuudennella kierroksella 175. pelaajana . Kausi 2014–2015 oli hänelle tulokaskausi SHL:ssä ja Ollas Mattsson teki 34 runkosarja-, yhdessä playoff-, ja kahdessa Mestarien liigan ottelussa kaksi syöttöpistettä. Hän pelasi ison osan kaudestaan myös vielä Djurgårdenin J20-junioreissa, jossa Ollas Mattsson voitti kauden päätteeksi J20 SuperElitin mestaruuden. Kaudella 2015–2016 hän pelasi SHL:ssä 22 runkosarja- ja yhden playoff-ottelun tehopistein 1+3=4. Ollas Mattsson pelasi myös viisi CHL-ottelua tehopistein 1+1=2. Hän vahvisti myös Djurgårdenin J20-junioreita voittaen kauden päätteeksi SuperElitin mestaruuden. Huhtikuussa 2016 Ollas Mattsson teki vuoden mittaisen jatkosopimuksen Djurgårdenin kanssa.


title: Adam Ollas Mattsson

text: SHL-kauden 2016–2017 päätyttyä, maaliskuussa 2017 Ollas Mattsson siirtyi amatööritry-out -sopimuksella AHL-joukkue Stockton Heatiin, joka on hänet aiemmin NHL:ään varanneen Calgary Flamesin farmijoukkue. Hän pelasi joukkueessa yhdeksän ottelua tehopistein 1+1=2. Heinäkuussa Ollas Mattsson teki Heatin kanssa vuoden mittaisen AHL-sopimuksen.


title: Adam Ollas Mattsson

text: Ollas Mattsson pelasi alle 20-vuotiaiden MM-kilpailuissa vuonna 2016 sekä alle 18-vuotiaiden MM-kilpailuissa vuonna 2014. Hän pelasi myös alle 18-vuotiaiden Ivan Hlinkan muistoturnauksessa vuonna 2013, jolloin Ollas Mattsson jakoi Ruotsin sisäisen tehotilaston voiton neljän muun pelaajan kanssa lukemalla +4. Hän pelasi myös World U-17 Hockey Challengessa vuonna 2013, jolloin Ollas Mattsson voitti kultaa ja hänet valittiin turnauksen tähdistökentälliseen. Yhteensä hän on pelannut 21 nuorten ja 34 poikien maaottelua.


title: Adam Ollas Mattsson

text: Ollas Mattssonin pikkuveli Isac pelaa Djurgårdenin junioreissa.


title: John Nyberg

text: John Nyberg (s. 14. heinäkuuta 1996 Göteborg, Ruotsi) on ruotsalainen jääkiekkopuolustaja, joka pelaa SHL-joukkue Frölunda HC:ssä lainalla NHL-joukkue Dallas Starsista. Hän toimii Frölundan varakapteenina. Elite Prospects -sivuston kesällä 2014 tekemän analyysin mukaan Nyberg on kahden suunnan puolustaja, jolla on hyvät hyökkäyspään ominaisuudet, kiekolliset taidot, pelinavaustaidot ja hyvä laukaus. Hän on myös käyttökelpoinen ylivoimapelaaja, joka on viime vuosina kehittänyt myös nopeuttaan.


title: John Nyberg

text: Nyberg on Härryda HC:n kasvatti. Hän pelasi myöhemmät juniorivuotensa kuitenkin Frölunda HC:ssä, jossa Nyberg voitti U16 SM:n hopeaa vuonna 2012. Kaudella 2013–2014 hän oli J18 Elitissä Frölundan paras syöttäjä ja tehokkain puolustaja tehoilla 5+20=25. J18 Allsvenskanissa Nyberg oli joukkueen paras pistemies tehoilla 6+7=13. Hän voitti kauden päätteeksi sarjan pronssia. Nyberg pelasi ison osan kaudestaan myös Frölundan J20-junioreissa, joita hän edusti kauden aikana myös Junior Club World Cupissa.


title: John Nyberg

text: Dallas Stars varasi Nybergin kuudennella kierroksella 165. pelaajana . Hän teki Frölundan SHL-joukkueessa miesten pääsarjadebyyttinsä Mestarien liigassa 4. syyskuuta 2014 vieraissa sveitsiläistä Genève-Servette HC:tä vastaan. Nybergin pääsarjaura alkoi kuitenkin heikosti, sillä hän keräsi ottelusta teholukeman –3. SHL-debyyttinsä Nyberg teki 18. syyskuuta 2014 vieraissa HV71:tä vastaan. Saman vuoden lokakuussa hän teki Frölundan kanssa kolmivuotisen SHL-sopimuksen. Nyberg pelasi joukkueessa 17 runkosarja- ja seitsemän CHL-ottelua tehden molemmissa sarjoissa yhden syöttöpisteen. Hän pelasi kauden aikana miesten pelejä myös HockeyAllsvenskanissa yhteensä 13 ottelun verran lainalla IK Oskarshamnin ja Mora IK:n joukkueissa. Nyberg pelasi suurimman osan kaudestaan kuitenkin Frölundan J20-junioreissa, joiden varakapteenina hän toimi ja voitti kauden päätteeksi J20 SuperElitin hopeaa.


title: John Nyberg

text: Kaudeksi 2015–2016 Frölunda lainasi Nybergin IK Oskarshamnin Allsvenskan-joukkueeseen. Hän teki siellä 46 runkosarja- ja viidessä nousukarsintasarjan ottelussa tehot 1+8=9. Frölundan SHL-joukkueessa Nyberg pelasi kuusi runkosarjaottelua ilman tehopisteitä. Hän vahvisti kevätkaudella myös seuran J20-junioreita. Ensimmäisellä kokonaisella SHL-kaudellaan 2016–2017 Nyberg teki 49 runkosarjaottelussa tehot 7+8=15 ja 14 playoff-ottelussa yhden maalin. Hän teki SHL-uransa avausmaalin 6. lokakuuta 2016 Växjö Lakersia vastaan. Nybergin osuma syntyi ottelun ensimmäisessä erässä vain 17 sekunnin peliajan jälkeen. Hän voitti kauden aikana CHL:n mestaruuden.


title: John Nyberg

text: Toukokuussa 2017 Nyberg teki kolmivuotisen tulokassopimuksen Dallas Starsin kanssa. Seura lainasi hänet kaudeksi 2017–2018 kuitenkin vielä Frölundaan. Nyberg nousi joukkueen kapteenistoon.


title: John Nyberg

text: Nyberg on pelannut seitsemän nuorten maaottelua.


title: Jakub Krejčík

text: Jakub Krejčík (s. 25. kesäkuuta 1991 Praha, Tšekkoslovakia) on tšekkiläinen jääkiekkoilija, pelipaikaltaan puolustaja. Hän pelaa SM-liigajoukkue Rauman Lukossa.


title: Jakub Krejčík

text: Krejčík on HC Slavia Prahan kasvatti. Hän pelasi juniorina sittemmin myös PZ Kladnossa, jonka B-nuorten tehokkain puolustaja Krejčík oli kaudella 2006–2007 tehoilla 5+9=14. Hän palasi taas 16-vuotiaana Slaviaan kaudeksi 2007–2008. Kaudella 2009–2010 Krejčík pelasi seuran A-junioreiden lisäksi myös ensimmäisen miesten pelinsä lainalla Tšekin toiseksi korkeimmalla sarjatasolla 1. česká hokejová ligan HC Havlíčkův Brodissa. Kaudella 2010–2011 hän debytoi Extraligassa, jossa Krejčík pelasi yhdeksän runkosarjaottelua tehden kolme syöttöpistettä sekä 19 playoff-ottelua tehopistein 2+3=5. Hän pelasi myös yhdeksän ottelua lainalla Havlickuv Brodissa. Ensimmäisellä kokonaisella Extraliga-kaudellaan 2011–2012 Krejčík teki 51 runkosarjaottelussa tehot 4+7=11 sekä 12 playoff-ottelussa kaksi syöttöpistettä. Hän vahvisti myös kolmen playoff-ottelun verran 1. ligan HC Slovan Ústečtí Lvia.


title: Jakub Krejčík

text: Kauden 2012–2013 Krejčík aloitti Slavia Prahassa, mutta hän siirtyi lokakuussa 2012 kuitenkin KHL:n tšekkiläisen laajennusjoukkue Lev Prahan riveihin. Krejčíkin tulokaskausi liigassa toi 38 runkosarja- ja neljässä playoff-ottelussa tehot 3+2=5. Syyskuussa 2013 Lev lainasi hänet koko kauden 2013–2014 ajaksi Extraliga-joukkue HC Sparta Prahaan. Krejčík sijoittui tehoilla 7+18=25 liigan puolustajien pistepörssissä neljänneksi.


title: Jakub Krejčík

text: Kaudeksi 2014–2015 Krejčík siirtyi kaksivuotisella sopimuksella Ruotsin SHL-liigaan Örebro HK:n riveihin. Hän oli kaudella 2015–2016 joukkueen tehokkain puolustaja tehoilla 5+13=18.


title: Jakub Krejčík

text: Krejčík siirtyi kaudeksi 2016–2017 KHL:n kroatialaisjoukkue Medveščak Zagrebiin. Kesken kauden, helmikuussa 2017 hän siirtyi loppukaudeksi kotimaahansa HC Kometa Brnon paitaan, kun Medveščak tyhjensi joukkuettaan talousongelmien vuoksi. Krejčík voitti pelipaikastaan huolimatta pudotuspeleissä Brnon sisäisen piste- ja syöttöpörssin tehoilla 4+9=13, joilla hän jakoi koko Extraligan puolustajien pistepörssin voiton Piráti Chomutovin Jan Ruttan kanssa. Krejčík voitti kauden päätteeksi Tšekin-mestaruuden. Kesäkuussa 2017 hän teki Brnon kanssa kaksivuotisen jatkosopimuksen. Kaudella 2017–2018 Krejčík oli joukkueen toiseksi paras pistemies Martin Eratin jälkeen. Hän sijoittui koko Extraligan puolustajien pistepörssissä toiseksi edellään vain HC Pardubicen Marek Trončinský. Pudotuspeleissä Krejčík oli Brnon paras syöttäjä Martin Zaťovičin kanssa kahdeksalla syöttöpisteellään. Hän voitti kauden päätteeksi taas Tšekin-mestaruuden.


title: Jakub Krejčík

text: Kaudeksi 2018–2019 Krejčík siirtyi vuoden mittaisella sopimuksella SM-liigajoukkue Rauman Lukkoon.


title: Jakub Krejčík

text: Krejčík edusti Tšekkiä MM-kilpailuissa vuosina 2012, 2015, 2017 ja 2018, joista ensimmäinen turnaus päättyi pronssiin. Yhteensä Krejčík on pelannut 76 A-maaottelua tehopistein 1+13=14. Hän teki A-maajoukkuedebyyttinsä 15. joulukuuta 2011 Channel One Cupin Chomutovissa pelatussa avausottelussa Ruotsia vastaan. Krejčíkin ensimmäinen ja toistaiseksi ainoa A-maajoukkuemaali syntyi seuraavassa ottelussa 17. joulukuuta 2011 Moskovassa Suomea vastaan.


title: Jakub Krejčík

text: Krejčík on pelannut myös kymmenen nuorten maaottelua.


title: Pavel Kraskovski

text: Pavel Dmitrijevitš Kraskovski (s. 11. syyskuuta 1996) on venäläinen jääkiekkoilija, joka pelaa KHL-joukkue Lokomotiv Jaroslavlissa.


title: Pavel Kraskovski

text: Kraskovski teki KHL-debyyttinsä kaudella 2013–2014.


title: Pavel Kraskovski

text: Kraskovski varattiin Winnipeg Jetsiin kuudennella kierroksella 164. pelaajana .


title: Lizard Squad

text: Lizard Squad on kansainvälinen hakkeriryhmä, joka nousi laajempaan tietouteen pelipalveluihin kohdistuneiden palvelunestohyökkäysten seurauksena joulukuussa 2014.


title: Lizard Squad

text: Suomessa ryhmä sai julkisuutta kun Ryaniksi itseään kutsunut ryhmän jäsen kertoi Sky Newsin haastattelussa olevansa kotoisin Suomesta. Keskusrikospoliisi ilmoitti sittemmin tavoittaneensa heille ennestään tutun Ryanin ja aloittaneensa tämän toimista rikostutkinnan. Helsingin Sanomien Nyt-liitteelle antamassaan haastattelussa Ryan kertoi toimineensa ryhmän tiedottajana ja kielsi tehneensä mitään laitonta.Loppuvuodesta 2014 Lizard Squad ilmoitti hyökkäävänsä Tor-verkkoa vastaan tarkoituksenaan vallata enemmistö verkon solmuista ja näin vaarantaa verkon käyttäjien anonymiteetti. Tämän seurauksena Lizard Squad ja Tor-verkkoa puolustanut hakkeriryhmä Anonymous ajautuivat erimielisyyksiin ja Anonymous julisti sodan ryhmittymää vastaan. Lisäksi joukko pelialaa puolustaneita hakkereita muodosti palvelunestohyökkäyksien vastaiskuna Finest Squad -hakkeriryhmän ja julkaisi Lizard Squadiin kuuluvien nimiä ja kuvia internetissä.


title: Pontus Själin

text: Pontus Själin (s. 12. kesäkuuta 1996) on ruotsalainen jääkiekkoilija, joka on nykyisin ilman seuraa. Hänet varattiin Minnesota Wildiin kuudennella kierroksella .


title: Pontus Själin

text: Själin debytoi SHL:ssä kaudella 2014–2015 Leksands IF:n joukkueessa. Hän solmi joukkueen kanssa kahden vuoden jatkosopimuksen helmikuussa 2015, mutta sopimus purettiin jo saman vuoden toukokuussa.


title: Anton Lindholm

text: Anton Lindholm (s. 29. marraskuuta 1994 Skellefteå, Ruotsi) on ruotsalainen jääkiekkopuolustaja, joka pelaa NHL-joukkue Colorado Avalanchen organisaatiossa. Hän aloittanee kauden 2016–2017 AHL-joukkue San Antonio Rampagessa.


title: Anton Lindholm

text: Lindholmin kasvattajaseura on Varuträsk IF. Hän pelasi myöhemmät juniorivuotensa kuitenkin Skellefteå AIK:ssa. Hän debytoi seuran miesten joukkueessa kaudella 2011–2012, jolloin Lindholm pelasi Elitserienissä yhden runkosarjaottelun. Lindholm pelasi suurimman osan kaudestaan Skellefteån J20-junioreissa, mutta vahvisti myös J18-junioreita, joissa hän voitti J18 Allsvenskanin hopeaa. Kaudella 2012–2013 Lindholm nousi seuran J20-junioreiden varakapteeniksi. Hän pelasi kauden aikana kaksi Elitserien-ottelua.


title: Anton Lindholm

text: Loppukaudella 2013–2014 Lindholm nousi Skellefteån SHL-kokoonpanoon ja pelasi seitsemän runkosarja- ja 14 playoff-ottelua tehopistein 1+2=3. Hänen ensimmäinen SHL-maalinsa syntyi varsin hyvään paikkaan neljännessä finaaliottelussa 21. huhtikuuta 2014 vieraissa Färjestads BK:ta vastaan, sillä se ratkaisi Skellefteålle 0–3-voittoon päättyneessä ottelussa Ruotsin-mestaruuden. Voittomaali syntyi jo ensimmäisessä erässä ajassa 2.46. Huhtikuussa 2014 Lindholm teki Skellefteån kanssa kaksivuotisen ammattilaissopimuksen.


title: Anton Lindholm

text: Colorado Avalanche varasi Lindholmin viidennellä kierroksella 144. pelaajana . Varsinaisella SHL:n tulokaskaudellaan 2014–2015 hän teki 35 runkosarjaottelussa seitsemän syöttöpistettä ja 15 playoff-ottelussa tehot 1+4=5. Lindholm voitti pudotuspeleissä Skellefteån sisäisen tehotilaston lukemalla +10. Hän voitti kauden päätteeksi SHL-hopeaa. Lindholm pelasi myös 11 Mestarien liigan ottelua tehden kaksi maalia. Hän pelasi kauden aikana myös viisi ottelua lainalla sarjatasoa alempana HockeyAllsvenskanin Malmö Redhawksissa marras-joulukuun 2014 vaihteessa. Myös kauden 2015–2016 päätteeksi Lindholm voitti SHL-hopeaa.


title: Anton Lindholm

text: Toukokuussa 2016 Lindholm teki kolmivuotisen tulokassopimuksen Colorado Avalanchen kanssa.


title: Anton Lindholm

text: Lindholm edusti Ruotsia MM-kilpailuissa vuonna 2016. Hän liittyi turnaukseen suoraan SHL:n finaaleista ja pelasi turnauksessa toistaiseksi kaikki kolme A-maaotteluaan. Lindholm teki A-maajoukkuedebyyttinsä alkulohkon toiseksi viimeisessä ottelussa 15. toukokuuta 2016 Moskovan VTB Ice Palacessa Sveitsiä vastaan. Hän sai ottelussa jääaikaa 19.18 minuuttia.


title: Anton Lindholm

text: Lindholm on pelannut myös 12 nuorten ja kuusi poikien maaottelua. Hän on kuulunut Ruotsin alle 20-vuotiaiden maajoukkueen kapteenistoon.


title: Gustav Forsling

text: Gustav Forsling (s. 12. kesäkuuta 1996) on ruotsalainen jääkiekkoilija, joka pelaa NHL-joukkue Chicago Blackhawksissa. Hänet varattiin Vancouver Canucksiin viidennellä kierroksella .


title: Gustav Forsling

text: Forsling teki debyyttinsä SHL:ssä kaudella 2014–2015.


title: Viktor Arvidsson

text: Viktor Arvidsson (s. 8. huhtikuuta 1993) on ruotsalainen jääkiekkoilija, joka pelaa NHL-seura Nashville Predatorsissa. Hän oli Nashvillen neljännen kierroksen varaus vuoden varaustilaisuudessa.


title: Viktor Arvidsson

text: Aiemmin hän on pelannut kotimaassaan Skellefteå AIK:n joukkueessa voittaen kahdesti Ruotsin mestaruuden. 15. heinäkuuta 2014 Arvidsson teki Nashvillen kanssa kolmen vuoden tulokassopimuksen.


title: Viktor Arvidsson

text: Juniorimaajoukkueissa Arvidsson on saavuttanut alle 18-vuotiaiden MM-hopeaa 2011 ja alle 20-vuotiaiden MM-hopeaa 2013. Aikuisten arvokisoissa hän on voittanut MM-kultaa 2018.


title: Christoffer Ehn

text: Christoffer Ehn (s. 5. huhtikuuta 1996 Skara, Ruotsi) on ruotsalainen jääkiekkoilija, joka pelaa NHL-joukkue Detroit Red Wingsin organisaatiossa. Hän pelannee lähinnä AHL-joukkue Grand Rapids Griffinsissa. Ehn on pelipaikaltaan keskushyökkääjä, mutta hän osaa pelata myös laidassa. Elite Prospects -sivuston Erik K. Pirin mukaan Ehn on monipuolinen sentteri, joka on hyvä puolustussuuntaan. Pirin mukaan hän on nopea luistelija, hyvä mailankäsittelijä ja työteliäs pelaaja. Ehnillä on kuitenkin kehitettävää hyökkäyspään pelaamisessa.


title: Christoffer Ehn

text: Ehn on Skara IK:n kasvatti. Hän siirtyi 15-vuotiaana Skövde IK:n junioreihin kaudeksi 2011–2012, jolloin Ehn kuului seuran U16-junioreiden kapteenistoon. Kaudeksi 2012–2013 hän siirtyi Frölunda HC:n J18-junioreihin. Kaudella 2013–2014 Ehn voitti joukkueessa J18 Allsvenskanin pronssia. Hän pelasi suurimman osan kaudestaan kuitenkin seuran J20-junioreissa, joiden paras maalintekijä Ehn oli pudotuspeleissä kolmella osumallaan. Hän edusti joukkuetta kauden aikana myös Junior Club World Cupissa. Ehn debytoi myös Frölundan SHL-joukkueessa, jossa hän pelasi kaksi runkosarjaottelua ilman tehopisteitä. Ehn teki SHL-debyyttinsä 4. helmikuuta 2014 Luleå HF:ää vastaan. Ehn sai ottelussa jääaikaa 2.51 minuuttia.


title: Christoffer Ehn

text: Detroit Red Wings varasi Ehnin neljännellä kierroksella 106. pelaajana . Kaudella 2014–2015 hän toimi Frölundan J20-junioreiden kapteenina ja oli joukkueen kolmanneksi paras pistemies tehoilla 12+24=36. Ehn voitti kauden päätteeksi J20 SuperElitin hopeaa. Hänet valittiin sarjan parhaaksi hyökkääjäksi. Ehn ei kuitenkaan pelannut SuperElitin pudotuspeleissä, vaan hän onnistui murtautumaan Frölundan SHL-kokoonpanoon. Ehn pelasi joukkueessa kuusi runkosarja- ja kymmenen playoff-ottelua ilman tehopisteitä sekä kolme Mestarien liigan ottelua tehden yhden syöttöpisteen. Hän pelasi kauden aikana miesten pelejä myös neljän ottelun verran lainalla HockeyAllsvenskan-joukkue IK Oskarshamnissa. Huhtikuussa 2015 Ehn teki Frölundan kanssa kaksivuotisen SHL-sopimuksen.


title: Christoffer Ehn

text: Kauden 2015–2016 Ehn aloitti lainalla Allsvenskan-joukkue BIK Karlskogassa, jossa hän pelasi 13 ottelua. Ehn pelasi Frölundan SHL-joukkueessa 37 runkosarjaottelua tehden kaksi syöttöpistettä ja 16 playoff-ottelua tehden yhden syöttöpisteen. Hän voitti kauden päätteeksi Ruotsin-mestaruuden. Ehn voitti myös CHL:n mestaruuden. Hän pelasi osan kaudestaan vielä myös Frölundan J20-junioreissa, joiden kapteenistoon Ehn kuului. Joulukuussa 2016 hän teki Frölundan kanssa kaksivuotisen jatkosopimuksen. Ensimmäisellä kokonaisella SHL-kaudellaan 2016–2017 Ehn teki 52 runkosarjaottelussa tehot 4+9=13 ja 14 playoff-ottelussa tehot 1+1=2. Hän teki SHL-uransa avausmaalin 18. lokakuuta 2016 vieraissa Örebro HK:n tyhjään maaliin. Ehn voitti kauden aikana CHL:n mestaruuden.


title: Christoffer Ehn

text: Huhtikuussa 2017 Ehn teki kolmivuotisen tulokassopimuksen Detroit Red Wingsin kanssa. Hän siirtyi kaudeksi 2017–2018 kuitenkin vielä lainalle Frölundaan.


title: Christoffer Ehn

text: Ehn pelasi alle 20-vuotiaiden MM-kilpailuissa vuosina 2015 ja 2016. Jälkimmäisessä turnauksessa hänet valittiin Yhdysvaltoja vastaan pelatun pronssiottelun päätteeksi Ruotsin ottelun parhaaksi pelaajaksi. Ehn pelasi myös alle 18-vuotiaiden MM-kilpailuissa vuonna 2014. Yhteensä hän on pelannut 35 nuorten ja seitsemän poikien maaottelua.


title: Anton Karlsson

text: Anton Karlsson (s. 3. elokuuta 1996) on ruotsalainen jääkiekkoilija, joka pelaa SHL-joukkue Skellefteå AIK:ssa. Hän on Arizona Coyotesin kolmannen kierroksen varaus .


title: Anton Karlsson

text: Karlsson debytoi SHL:ssä kaudella 2014–2015.


title: Anton Karlsson

text: Karlssonilla on vanhempi veli Erik, joka pelaa Frölunda HC:ssa.


title: Brayden Point

text: Brayden Point (s. 13. maaliskuuta 1996) on kanadalainen jääkiekkoilija, joka pelaa NHL-joukkue Tampa Bay Lightningissa. Hän on kolmannen kierroksen varaus . KHL:ään hänet varattiin Traktor Tšeljabinskiin viidennellä kierroksella .


title: Brayden Point

text: Point varattiin Moose Jaw Warriorsiin WHL:ään ensimmäisellä kierroksella 14. pelaajana vuoden 2011 varaustilaisuudessa. Hän on pelannut joukkueessa kaudesta 2011-2012 lähtien. Vuonna 2014 hän pelasi CHL:n lupaavien pelaajien ottelussa.


title: Brayden Point

text: Pointia pidettiin mahdollisena ensimmäisen kierroksen varauksena vuoden 2014 NHL:n varaustilaisuuteen, mutta hänet varattiin kuitenkin vasta kolmannella kierroksella Tampa Bay Lightningiin.


title: Ilja Sorokin

text: Ilja Igorjevitš Sorokin (; s. 4. elokuuta 1995 Mežduretšensk, Venäjä) on venäläinen jääkiekkomaalivahti, joka pelaa KHL-joukkue TsSKA Moskovassa.


title: Ilja Sorokin

text: Sorokinin kasvattajaseura on Vimpel Mežduretšensk. Hän debytoi Metallurg Novokuznetskin paidassa KHL:ssä kaudella 2012–2013, jolloin Sorokin pelasi siellä viisi runkosarja- ja kolme Nadežda Cup-ottelua. Pääosin hänen kautensa eteni kuitenkin MHL-junioriliigan Kuznetskije Medvedissä. Kauden 2013–2014 Sorokin aloitti Metallurgissa lähinnä Niko Hovisen ja Nikita Ložkinin kolmosmaalivahtina. Hovisen lähdettyä hänen vastuunsa kasvoi ja Sorokin pelasi kauden aikana lopulta 27 runkosarja- ja yhden Nadežda Cupin ottelun. Maaliskuussa 2014 hän teki vuoden mittaisen jatkosopimuksen Metallurgin kanssa.


title: Ilja Sorokin

text: New York Islanders varasi Sorokinin kolmannella kierroksella 78. pelaajana . Hän pelasi Metallurgissa alkukaudella 2014–2015 22 ottelua, kunnes seura kauppasi hänet jouluaattona 2014 TsSKA Moskovaan. Seuraavana päivänä Sorokin teki joukkueen kanssa kaksivuotisen jatkosopimuksen. Hän pelasi loppukaudella TsSKA:ssa kuusi runkosarjaottelua ja vietti suurimman osan siitä lähinnä MHL-joukkue Krasnaja Armijassa.


title: Ilja Sorokin

text: Sorokin pelasi alle 20-vuotiaiden MM-kilpailuissa vuonna 2015, jolloin hän voitti hopeaa. Hän debytoi Venäjän A-maajoukkueessa, Helsingin Hartwall Areenalla Karjala-turnauksessa 9. marraskuuta 2014 Tšekkiä vastaan. Sorokin torjui Venäjän 4–2-voittoon päättyneessä ottelussa 26 kertaa. Sorokin on edustanut Venäjää jääkiekon MM-kilpailuissa vuosina 2016 ja 2017. Sorokin oli voittamassa olympiakultaa venäläisten olympiaurheilijoiden joukkueessa 2018.


title: Brycen Martin

text: Brycen Martin (s. 9. toukokuuta 1996) on kanadalainen jääkiekkoilija, joka pelaa WHL-joukkue Swift Current Broncosissa. Hän on Buffalo Sabresin kolmannen kierroksen varaus .


title: Brycen Martin

text: Martinia pidettiin mahdollisena ensimmäisen kierroksen varauksena vuoden 2014 NHL:n varaustilaisuuteen, mutta hänet varattiin vasta kolmannella kierroksella Buffalo Sabresiin.


title: Brycen Martin

text: Martin varattiin WHL:ään Swift Current Broncosiin vuoden 2011 varaustilaisuuden toisena pelaajana. Hän on pelannut joukkueessa kaudesta 2011–2012 lähtien. Hänet valittiin pelaamaan vuoden 2014 CHL:n lupaavien tulokkaiden ottelussa.


title: Rinat Valijev

text: Rinat Išakovitš Valijev (; s. 11. toukokuuta 1995 Nižnekamsk, Venäjä) on venäläinen jääkiekkopuolustaja, joka pelaa NHL-joukkue Toronto Maple Leafsin organisaatiossa. Hän pelannee lähinnä AHL-joukkue Toronto Marliesissa.


title: Rinat Valijev

text: Valijev on Neftehimik Nižnekamskin kasvatti. Hän pelasi kauden 2011–2012 Kazanissa MHL-junioriliigaa Bars Kazanissa ja sarjatasoa alempana MHL B-junioriliigaa Irbis Kazanissa. Ak Bars Kazan varasi Valijevin koko KHL:n varaustilaisuuden kolmantena pelaajana kesällä . Hän aloitti kauden 2012–2013 Barsissa, mutta siirtyi vain kuuden siellä pelaamansa ottelun jälkeen Pohjois-Amerikkaan USHL-junioriliigan Indiana Iceen. Valijev pelasi kauden aikana myös USHL/NHL Top Prospects Gamessa.


title: Rinat Valijev

text: WHL-joukkue Kootenay Ice varasi Valijevin 25. pelaajana . Hän siirtyi joukkueeseen kaudeksi 2013–2014 ja teki runkosarjassa 28 tehopistettä. Valijev jakoi lukemalla +27 Icen sisäisen tehotilaston voiton Jaedon Descheneaun kanssa. Toronto Maple Leafs varasi hänet kolmannella kierroksella 68. pelaajana . Jo saman kesän heinäkuussa Valijev teki kolmivuotisen tulokassopimuksen seuran kanssa. Hän siirtyi kaudeksi 2014–2015 vielä Icen vahvuuteen. Valijev oli joukkueen tehokkain puolustaja tehoilla 9+37=46. Hän voitti myös Icen sisäisen tehotilaston lukemalla +22. Valijev valittiin kauden päätteeksi WHL:n itäisen konferenssin toiseen tähdistökentälliseen. WHL-kauden jälkeen, huhtikuussa 2015 hän siirtyi loppukevääksi AHL-joukkue Toronto Marliesin vahvuuteen.


title: Rinat Valijev

text: Kauden 2015–2016 Valijev aloitti Toronto Marliesin AHL-joukkueen vahvuudessa.


title: Rinat Valijev

text: Valijev pelasi alle 20-vuotiaiden MM-kilpailuissa vuonna 2015, jolloin hän voitti hopeaa. Valijev pelasi myös alle 18-vuotiaiden Ivan Hlinkan muistoturnauksessa vuonna 2012.


title: Nikita Trjamkin

text: Nikita Trjamkin (s. 30. elokuuta 1994) on venäläinen jääkiekkoilija, joka pelaa NHL-seura Vancouver Canucksissa.


title: Nikita Trjamkin

text: Trjamkin teki KHL-debyyttinsä Avtomobilistissa kaudella 2012–2013.


title: Jonas Johansson (jääkiekkoilija, 1995)

text: Jonas Olov Johansson (s. 19. syyskuuta 1995 Gävle, Ruotsi) on ruotsalainen jääkiekkomaalivahti, joka pelaa HockeyAllsvenskan-joukkue Almtuna IS:ssä lainalla SHL-joukkue Brynäs IF:stä. "The Hockey News" -sivuston mukaan hänen vahvuuksiinsa kuuluu koko, rauhallisuus ja kokonaisvaltaisuus. Johanssonin tulisi kuitenkin olla kilpailullisempi, jotta hänen potentiaalinsa tulisi kunnolla esiin.


title: Jonas Johansson (jääkiekkoilija, 1995)

text: Johanssonin kasvattajaseura on Hille/Åbyggeby IK. Hän pelasi myöhemmät juniorivuotensa kuitenkin Brynäs IF:ssä, jossa Johansson voitti U16 SM:n pronssia vuonna 2011 ja J18 Allsvenskanin mestaruuden vuonna 2013. Kaudella 2012–2013 hän debytoi seuran miesten joukkueessa, jossa Johansson pelasi yhden European Trophy -ottelun. Hän ei kuitenkaan saanut peliaikaa Elitserienissä, jonne Johansson puki kuuteen runkosarjaotteluun. Kaudella 2013–2014 hän debytoi joukkueen maalinsuulla pelaten neljä runkosarja- ja yhden ET -ottelun. Johansson pelasi suurimman osan kaudestaan kuitenkin Brynäsin J20-junioreissa, joissa hän voitti kauden päätteeksi J20 SuperElitin pronssia ja valittiin sarjan parhaaksi maalivahdiksi. Huhtikuussa 2014 Johansson teki kaksivuotisen jatkosopimuksen seuran kanssa.


title: Jonas Johansson (jääkiekkoilija, 1995)

text: Buffalo Sabres varasi Johanssonin kolmannella kierroksella 61. pelaajana . Kaudella 2014–2015 hän pelasi Brynäsissä kaksi runkosarjaottelua. Johansson pelasi kauden aikana miesten pelejä myös yhdeksän ottelua lainalla HockeyAllsvenskan-joukkue Almtuna IS:ssä, jonne hän siirtyi tammikuussa 2015 paikkaamaan Linus Söderströmin loukkaantumista. Kauden 2015–2016 Johansson pelasi kokonaan lainalla Almtunassa, jonka pääasiallisena vastuunkantajana hän toimi ja pelasi 42 runkosarjaottelua. Johansson kuitenkin puki Brynäsin paidan neljään SHL-otteluun. Huhtikuussa 2016 hän teki joukkueen kanssa vuoden mittaisen jatkosopimuksen.


title: Jonas Johansson (jääkiekkoilija, 1995)

text: Brynäs lainasi Johanssonin Almtunaan myös kaudeksi 2016–2017.


title: Jonas Johansson (jääkiekkoilija, 1995)

text: Johansson pelasi alle 18-vuotiaiden MM-kilpailuissa vuonna 2013, jolloin hänet palkittiin Ruotsin yhtenä kolmesta parhaasta pelaajasta. Johansson pelasi myös alle 18-vuotiaiden Ivan Hlinkan muistoturnauksessa vuonna 2012, jolloin hän voitti pronssia sekä samana vuonna World U-17 Hockey Challengessa.


title: Jonas Johansson (jääkiekkoilija, 1995)

text: Johansson edusti Ruotsia myös alle 20-vuotiaiden MM-kilpailuissa vuonna 2014, jolloin hän voitti hopeaa. Johansson toimi kuitenkin koko turnauksen ajan joukkueensa kolmosmaalivahtina. Vuoden 2015 turnaus häneltä jäi väliin loukkaantumisen vuoksi.


title: Jonas Johansson (jääkiekkoilija, 1995)

text: Johanssonin isä Per-Johan pelasi 1990-luvulla hyökkääjänä Brynäsin Elitserien-joukkueessa.


title: Eljas Savola

text: Eljas Savola (1. elokuuta 1926 Leppävirta – 11. marraskuuta 2014 Kuopio) oli suomalainen maanmittausinsinööri ja urheiluvaikuttaja. Hän työskenteli Kuusamossa isojakoinsinöörinä 1951–1960 ja vei päätöksen Suomen viimeisen laajan isojaon. Sen jälkeen hän työskenteli piiri-insinöörinä. Hän kirjoitti Kuusamon isojaosta viidennen osan "Kuusamon historia" -teokseen. Hänelle myönnettiin yli-insinöörin arvonimi, ja hän jäi eläkkeelle 1988.


title: Eljas Savola

text: Savola oli mukana Kuusamon Eräveikkojen toiminnassa, seuran puheenjohtajana 1968–1977, myöhemmin kunniapuheenjohtaja. Samaan aikaan hän oli Hiihtoliiton hallituksen jäsen. Hän oli vaikuttamassa Kuusamon suurmäen rakentamiseen ja edelleen maailmancupin järjestämispaikkana toimivan Ruka kisojen perustamiseen.


title: Heikki Kiuru

text: Heikki Kiuru (8. tammikuuta 1942 Savonlinna – 21. marraskuuta 2014 Helsinki) oli Teknillisen korkeakoulun professori ja vesihuollon asiantuntija. Väitöskirjassaan hän käsitteli jätevedenpuhdistuksen toteuttamista flotaation ja suodatuksen avulla. Hänen kehittämäänsä menetelmää käytetään melkein kaikilla Suomen suurimpien kaupunkien jätevedenpuhdistamoilla.


title: Jonas Johansson

text: Jonas Johansson -nimisiä henkilöitä ovat:


title: Wilhelmshavenin laivastontelakka

text: Wilhelmshavenin laivastontelakka ( ja vuodesta 1935 "Kriegsmarinewerft") oli vuonna 1918 Saksan valtion Wilhelmshavenin laivastotukikohtaan perustama telakka, joka oli toiminnassa toisen maailmansodan päättymiseen saakka vuonna 1945.


title: Wilhelmshavenin laivastontelakka

text: Reichsmarinewerft Wilhelmshaven perustettiin ensimmäisen maailmansodan päätyttyä edeltäneen Kaiserliche Werft Wilhelmshavenin raunioille, joka oli lakkautettu sodan päätyttyä. Telakan nimi vaihdettiin vuonna 1935 Kriegsmarinewerft Wilhelmshaveniksi laivaston nimen vaihtuessa Kriegsmarineksi.


title: Wilhelmshavenin laivastontelakka

text: Toisessa maailmansodassa telakan tärkeimpänä tuotteena olivat sukellusveneet sekä vaurioituneiden alusten korjaaminen. Vuonna 1945 telakalla oli kaikkiaan noin 17 000 työntekijää. Toukokuussa 1945 puolalaiset ja brittiläiset joukot valtasivat Wilhelmshavenin ja sotatoimien päätyttyä telakan toiminta lakkautettiin. Brittijoukot tuhosivat räjäyttämällä noin 95 % telakan alueesta.


title: Wilhelmshavenin laivastontelakka

text: Vuodesta 1957 alkaen osa entisestä telakka-alueesta on ollut laivaston varastona.


title: Nikolai Šamov

text: Nikolai Šamov (, s. 22. elokuuta 1936 Moskova) on Neuvostoliittoa edustanut venäläinen mäkihyppääjä. Hän edusti Moskovan Dynamoa, ja on pituudeltaan 174 cm.


title: Nikolai Šamov

text: Šamov sijoittui normaalimäessä yhdeksänneksi Lahden 1958 ja Zakopanen 1962 MM-kilpailuissa sekä kymmenenneksi Squaw Valleyn olympialaisissa 1960.


title: Nikolai Šamov

text: Hän sijoittui Keski-Euroopan mäkiviikon kokonaiskilpailussa toiseksi vuodenvaihteessa 1957–1958, kolmanneksi 1955–1956, neljänneksi 1958–1959 ja 1961–1962 sekä yhdeksänneksi 1960–1961. Hän voitti Innsbruckin osakilpailun joulukuussa 1956, sijoittui toiseksi Garmisch-Partenkirchenissä uudenvuodenpäivänä 1958 sekä kolmanneksi Bischofshofenissa tammikuussa 1957 ja Oberstdorfissa ja Garmisch-Partenkirchenissä vuodenvaihteessa 1958–1959.


title: Nikolai Šamov

text: Šamov voitti Holmenkollenin kisojen mäkihypyn 1961.


title: Hiddensee (P6166)

text: Hiddensee (runkonumero P6166) oli yhdistyneen Saksan laivaston Tarantul-luokan korvetti, joka ainoa luokkansa aluksena otettiin Itä-Saksan laivaston kuudesta Tarantul I -luokan aluksesta yhdistyneeseen Saksan laivastoon. Alus myytiin marraskuussa 1991 Yhdysvaltoihin ja se on museoitu 1997.


title: Hiddensee (P6166)

text: Alus tilattiin Leningradista Petrovskin telakalta. Se laskettiin vesille 1984. Alus luovutettiin Saksan demokraattiselle tasavallalle 24. syyskuuta ja se liitettiin Itä-Saksan kansanlaivastoon Volksmarineen 16. lokakuuta 1985 nimellä "Rudolf Egelhofer" (771).


title: Hiddensee (P6166)

text: Saksojen yhdistyttyä 1990 alus liitettiin Saksan laivastoon nimellä "Hiddensee".


title: Hiddensee (P6166)

text: Se poistettiin palveluksesta huhtikuussa 1991, ja alus luovutettiin Yhdysvaltain laivastolle marraskuussa. Alus suoritti "USNS Hiddenseenä" lukuisia kokeita ja evaluointeja Naval Air Warfare Centerissä Solomonsissa Marylandissä osallistuen muun muassa laivaston harjoituksiin. Laivaston budjettileikkausten seurauksena alus poistettiin palveluksesta huhtikuussa 1996 ja se siirrettiin Battleship Coveen 14. kesäkuuta 1997.


title: John Mitchell

text: John Mitchell -nimisiä henkilöitä ovat:


title: Saaristo (sukunimi)

text: Saaristo on suomalainen sukunimi, joka on muun muassa seuraavilla henkilöillä:


title: Henri Lloyd

text: Henri Lloyd (oik. "Henri-Lloyd Limited") on brittiläinen vedenpitävien purjehdus- ja golfvaatteiden valmistaja. Se perustettiin 1963 Englannin Manchesterissa, jossa sen kotipaikka yhä on. Yrityksellä on noin 40 myymälää Britannian lisäksi muualla Euroopassa, Lähi-Idässä ja Australiassa.


title: Henri Lloyd

text: Henri-Lloyd Limited -yrityksen perustivat Angus Lloyd ja Henri Strzelecki. Puolalainen Strzelecki taisteli toisen maailmansodan aikana puolalaisjoukoissa, jotka osallistuivat muun muassa Bolognan vapauttamiseen Italiassa ja joista tuli sitten osa Britannian kahdeksatta armeijakuntaa. Sodan jälkeen Strzelecki asettui Manchesteriin, opiskeli tekstiilisuunnittelua ja hakeutui työhön alalle.


title: Henri Lloyd

text: Paremmin ”Mr. Henrinä” tunnettu Henri Strzelecki harrasti purjehdusta ja huomasi raskaiden öljykangastakkien ongelmat ulkovaatteina. Hän kiinnostui uudesta nailon-tekokuidusta ja alkoi kehittää siitä uudenlaisia vedenpitäviä vaatteita Angus Lloydin kanssa perustamassaan yrityksessä. He keksivät käyttää nailonia metallin sijasta myös vetoketjuissa, jolloin niiden korroosio-ongelmat poistuivat. Kiinnitykseen ja kiristykseen he alkoivat käyttää nopeatoimista tarranauhaa. He ottivat käyttöön myös uuden Gore-Tex-materiaalin testattuaan sitä ensin tuhansia tunteja avomeripurjehtijoiden käytössä.


title: Henri Lloyd

text: Henri Lloydin purjehdustakit tulivat muodikkaiksi 1980-luvun puolivälissä, kun milanolaiset trenditietoiset nuoret alkoivat käyttää niitä ajaessaan skootterilla. Nuorukaisten vaatetukseen kuuluivat tuolloin myös Timberlandin purjehduskengät ja Levi’s 501-farkut. 1990-luvun puolivälissä Henri Lloyd esitteli Massimo Goggin suunnitteleman italialaishenkisen "Black Label" -malliston.


title: Henri Lloyd

text: Henri Lloydin mallistoihin kuuluu nykyisin sekä miesten että naisten ulkoiluvaatteita sekä jalkineita. Henri Strzelecki sai Brittiläisen imperiumin ritarikunnan MBE-arvonimen vuonna 1985 ja kuoli 2012.


title: Taulajärvi (Nokia)

text: Taulajärvi on Pirkanmaalla Nokialla sijaitseva järvi, joka kuuluu Kokemäenjoen vesistön Kokemäenjoen alueen Kuloveden alueeseen. Järvi kuuluu Kuloveden lähialueeseen.


title: Taulajärvi (Nokia)

text: Järven pinta-ala on 15,0 hehtaaria ja sen pituus on 600 metriä ja leveys 350 metriä. Järvellä ei ole tulo-ojia ja sen luusua sijaitsee järven pohjoisrannalla, josta saa alkuunsa 1,5 kilometriä pitkä laskuoja Jutistenlahteen Kulovedessä. Puronvarsi on 550 metriä pitkä ja kapea luonnonsuojelualue.


title: Taulajärvi (Nokia)

text: Järven rantaviiva on 1,7 kilometriä pitkä ja ranta on pääosin moreeni- ja kalliopohjaista metsämaastoa. Rannoille on rakennettu loma-asuntoja ja länsirannalla on uimaranta.


title: Iso Kakkurijärvi

text: Iso Kakkurijärvi on Pirkanmaalla Nokialla Vahalahdessa sijaitseva järvi, joka kuuluu Kokemäenjoen vesistön Kokemäenjoen alueen Kuloveden alueeseen. Järvi kuuluu Kuloveden lähialueeseen.


title: Iso Kakkurijärvi

text: Järven pinta-ala on 1,6 hehtaaria ja sen pituus on 200 metriä ja leveys 80 metriä. Järveen laskuoja, joka yhtyy Miinalahteen Kuloveteen laskevaan ojaan.


title: Iso Kakkurijärvi

text: Järven rantaviiva on 0,53 kilometriä pitkä ja ranta on pääosin moreeni- ja kalliopohjaista metsämaastoa. Rannat ovat rakentamattomia. Järvelle johtaa polkuja ja sen läheltä kulkee metsätie.


title: Araújo

text: Araújo tai Araujo on muun muassa seuraavien henkilöiden sukunimi:


title: Ylinenjärvi (Nokia, Sarkola)

text: Ylinenjärvi on Pirkanmaalla Nokialla Sarkolassa sijaitseva järvi, joka kuuluu Kokemäenjoen vesistön Kokemäenjoen alueen Kuloveden alueeseen. Järvi kuuluu Kuloveden lähialueeseen.


title: Ylinenjärvi (Nokia, Sarkola)

text: Järvi sijaitsee peltojen keskellä olevassa painanteessa suon ympäröimänä. Ylisenjärven vieressä on toinenkin lampi ja ne on yhdistetty toisiinsa ojan välityksellä. Ylisenjärven pinta-ala on 3,3 hehtaaria ja sen pituus on 250 metriä ja leveys 100 metriä. Järveen laskee muutama suo-oja ja sen luusua sijaitsee järven länsirannalla, josta saa alkuunsa 650 metriä pitkä laskuoja Sanasjärveen. Laskuojaa ja sen lampia kutsutaan Ammeenpohjaksi.


title: Ylinenjärvi (Nokia, Sarkola)

text: Järven rantaviiva on 1,0 kilometriä pitkä ja ranta on pääosin moreeni- ja kalliopohjaista metsämaastoa. Järven rannat ovat rakentamattomia.


title: Koningin Regentes -luokka

text: Koningin Regentes -luokka oli Alankomaiden Kuninkaallisen laivaston kolmen vuosina 1900-1902 valmistetun aluksen muodostama rannikkopanssarilaivaluokka.


title: Koningin Regentes -luokka

text: Alukset olivat 96,622 metriä pitkiä. Niiden leveys oli 15,189 ja syväys 5,817 metriä. Alusten uppouma oli 5 002 tonnia. Alusten kahteen potkuriin liitetty propulsiojärjestelmä tuotti 6 500 ihp:tä, mikä mahdollisti 16,5 solmun maksiminopeuden.


title: Koningin Regentes -luokka

text: Alusten suojana oli 15 senttimetrin panssarivyö ja barbettien sekä tykkitornien suojana oli 25 senttimetrin panssarointi. Pääaseina aluksella oli kaksi 24 senttimetrin tykkiä. Apuaseina oli neljä 15 ja kahdeksan 7,5 senttimetrin tykkiä.


title: Anortosiitti

text:
Anortosiitti on leukokraattinen eli vaalea syväkivilaji, joka on koostumukseltaan lähes puhdasta plagioklaasimaasälpää (90–100 %) ja jonka kvartsipitoisuus on hyvin alhainen. Anortosiitti eroaa gabrosta sekä dioriitista siten, että siinä saa olla enintään 10 % tummia mineraaleja. Syväkivilajien luokittelussa käytettävässä QAP-kolmiossa anortosiitti sijoittuu aivan plagioklaasia edustavaan P-nurkkaukseen.
Rapakivikomplekseihin liittyviä anortosiitteja myydään kauppanimellä spektroliitti plagioklaasin iridisoivan eli eri väreillä välkehtivän olemuksen vuoksi.


title: Anortosiitti

text:
Kuun vaaleiden ylänköalueiden on havaittu koostuvan enimmäkseen anortosiitista, joka voi olla yli 4 miljardia vuotta vanhaa.
Koska europium-alkuaine hakeutuu plagioklaasimaasälpien rakenteeseen, ilmenee ylänköalueilla positiivinen europiumanomalia Kuun meriin nähden.


title: Tribonion

text: Tribonion eli tribon (kreik.) oli antiikin Kreikassa karkeasta kankaasta valmistettu viitta, jota käytettiin välittömästi ihoa vasten ilman erillistä alusvaatetta. Tällaista vaatetta käyttivät köyhät asukkaat, palaestralla (nuorukaisten urheilu- ja taisteluharjoituskenttä) vierailijat ja myös filosofit Aristoteleesta lähtien.


title: Husky (vaatemerkki)

text: Husky on metsästykseen ja ulkoiluun tarkoitetuista tikkitakeista tunnettu vaatemerkki, jonka perustivat Stephen ja Edna Guylas vuonna 1965. Vuodesta 2004 Husky on ollut italialaisen Moschillo-yritysryhmän omistama tuotemerkki.


title: Husky (vaatemerkki)

text: Unkarilaissukuinen Stephen Guylas toimi Yhdysvaltain ilmavoimien everstinä. Viimeisinä palvelusvuosinaan 1960-luvun alussa hän osallistui hankkeeseen, jossa kehitettiin uudenlaisia työasuja taistelulentäjille ja muille ilmavoimien työntekijöille. Guylas harrasti metsästystä ja kiinnostui metsästysvaatteiden kehittämisestä ilmavoimissa saamansa vaatealan kokemuksen pohjalta. Eläkkeelle jäätyään hän muutti vaimonsa Ednan kanssa Yhdysvalloista Englannin Suffolkiin ja perusti sinne Husky Inc. -nimisen yrityksen valmistamaan ja markkinoimaan kehittämäänsä tikattua, vedenpitävää ja lämmittävää liiviä aluksi savikiekkoampujien tarpeisiin. Pian Husky ryhtyi valmistamaan myös samaan ideaan pohjautuvia tikkitakkeja.


title: Husky (vaatemerkki)

text: Husky-vaatteiden päällismateriaali oli aluksi oliivinvihreää tai tummansinistä nailonia ja täyte polyesteriä. Väljästi leikattu takki suljettiin painonapein. Alun perin takeissa oli kaksi vinoa vakosamettireunaista pussitaskua ja hihansuissa resorit.


title: Husky (vaatemerkki)

text: Husky-tikkitakeista tuli nopeasti hyvin suosittuja Britannian yläluokan metsästystä ja ulkoilmaelämää harrastavissa piireissä, etenkin kun kuningasperheen jäsenten, jopa itse kuningattaren, nähtiin käyttävän niitä. Myös muut laatuvaatevalmistajat kuten Barbour, Burberry ja Lavenham toivat markkinoille omia tikkitakkimallejaan. 1980- ja 1990-luvuilla Husky-takeista ja -liiveistä tuli suosittuja ensin yläluokan nuorten ”preppy”- tai ”Sloane Ranger” -tyylissä ja sitten myös Milanon katumuodissa. Voimakas vino tikkauskuvio, jäykkä materiaali ja takkien suorakulmainen leikkaus eivät kuitenkaan aina näyttäneet erityisen tyylikkäiltä, joten Husky-tuotteilla oli myös vastustajansa ja ne jäivät nuorisomuotina lyhytikäiseksi.


title: Laconicum

text: Laconicum (lat., ”spartalainen (sauna)”) oli hellenistisen ajan ja varhaisen roomalaisen kylpylän kuumin huone. Se oli yleensä muodoltaan pyöreä kupolilla varustettu tila, jossa lämpötila pystyttiin kohottamaan enimmillään 70 celsiusasteeseen. Myöhempinä aikoina useat laconicumit muutettiin uima-altaiksi.


title: Silja Hiidenheimo

text: Silja Helena Hiidenheimo (12. heinäkuuta 1961 Vihti – 1. tammikuuta 2015 Helsinki) oli suomalainen kaunokirjallisuuden kustantaja ja kustannustoimittaja, joka oli perustamassa Teos-kustantamoa vuonna 2002. Tätä ennen hän työskenteli useille muille suomalaisille kustantajille, kuten Tammelle, Weilin+Göösille ja Art Houselle. Hän toimi myös "Nuori Voima" -lehden päätoimittajana.


title: Silja Hiidenheimo

text: Hiidenheimo opiskeli yliopistossa suomen kieltä, ja toimitusryhmien jäsenenä hän suomensi ja toimitti useita teoksia, kuten Douglas Adamsin ja John Lloydin "Elimäen tarkoituksen" jatko-osineen.


title: Silja Hiidenheimo

text: Silja Hiidenheimon isoisän isä oli kansanedustaja Artturi Hiidenheimo ja isoäidin isä kirkkoherra ja kirjailija Aukusti Oravala.


title: Sanasjärvi (Nokia)

text: Sanasjärvi on Pirkanmaalla Nokialla Sarkolassa sijaitseva järvi, joka kuuluu Kokemäenjoen vesistön Kokemäenjoen alueen Kuloveden alueeseen. Järvi kuuluu Kuloveden lähialueeseen.


title: Sanasjärvi (Nokia)

text: Järven pinta-ala on 19,4 hehtaaria ja sen pituus on 850 metriä ja leveys 450 metriä. Järveen laske vain pelto-ojia sekä Ylinenjärven laskuoja ja sen luusua sijaitsee järven länsirannalla, josta saa alkuunsa 1,2 kilometriä pitkä laskuoja Kuloveteen.


title: Sanasjärvi (Nokia)

text: Järven rantaviiva on 2,3 kilometriä pitkä ja ranta on pääosin moreeni- ja kalliopohjaista metsämaastoa. Pohjoisranta rajautuu peltoon. Rakennuskanta koostuu parista maatilasta ja loma-asunnoista. Järvi sijaitsee Sarkolan kylän kupeessa.


title: Sanasjärvi (Nokia)

text: Vuoden 1855−56 Kalmbergin kartastossa järven nimi kirjoitettiin "Sanastenjärvi". Vanhan kartan rantaviivan erilaisuus nykykarttoihin verrattuna viittaa järvenlaskuun, joka olisi jakanut järven kolmeen osaan.


title: Pieni Kakkurijärvi

text: Pieni Kakkurijärvi on Pirkanmaalla Nokialla sijaitseva järvi, joka kuuluu Kokemäenjoen vesistön Kokemäenjoen alueen Kuloveden alueeseen. Järvi kuuluu Kuloveden lähialueeseen.


title: Pieni Kakkurijärvi

text: Järven pituus on 40 metriä. Järveen laskee yksi suo-oja, mutta laskuojaa ei ole. Järven ranta on pääosin moreeni- ja kalliopohjaista metsämaastoa, jossa lampimainen järvi on suon ympäröimänä. Molemmille puolelle laskee mäen rinteet. Toisen mäen nimi on Pieni Kakkurivuori. Järven rannat ovat rakentamattomat ja se läheltä ohittaa metsätie.


title: Jenni Alexandrova

text: Jenni Adele Katariina Alexandrova (o.s. Heikkilä) (s. 25. toukokuuta 1980 Raahe) on suomalainen radio- ja televisiojuontaja. Hän juonsi Radio Rockin aamushow’ta kuuden vuoden ajan, kunnes siirtyi Radio Suomipopille tuottajaksi. 8. syyskuuta 2014 Alexandrova aloitti Sami Kurosen juontajaparina Suomipopin Popstudiossa.


title: Jenni Alexandrova

text: Televisiossa Alexandrova on toiminut juontajana "Kuninkaalliset häät", "The Voice Kids" ja "The Voice of Finland" -ohjelmissa. Hän on toiminut myös uutistoimittajana Nelosen uutisissa. 2017 Alexandrova aloitti juontamisen Nelosen ohjelmassa "Kummalliset kammot".


title: Jenni Alexandrova

text: Alexandrova asuu avoliitossa radiojuontaja Jussi Heikelän kanssa.


title: St. Paul Pioneer Press

text: St. Paul Pioneer Press on Saint Paulissa, Minnesotassa ilmestyvä sanomalehti, joka palvelee erityisesti Minneapolis–Saint Paulin suurkaupunkialuetta. Se on suurkaupunkialueen itäosien päälehti, ja sen sunnuntainumeron levikki on noin 272 000. Lehden edeltäjä oli Minnesotan ensimmäinen sanomalehti, vuonna 1849 perustettu The Minnesota Pioneer.


title: St. Paul Pioneer Press

text: St. Paul Pioneer Pressin edeltäjä oli The Minnesota Pioneer, joka oli Minnesotan ensimmäinen sanomalehti. Se perustettiin vuonna 1849. St. Paul Press osti Pioneerin vuonna 1875, jolloin kaupunkiin jäi yksi aamulehti The Pioneer Press. Sen merkittävin kilpailija oli iltapäivin ilmestynyt Saint Paul Dispatch, jonka levikki ohitti vuonna 1906 Pioneer Pressin levikin.


title: St. Paul Pioneer Press

text: Dispatch Printing Company (DPC) osti Pioneer Pressin 1909 ja julkaisi rinnakkain sekä Saint Paul Dispatchia että Pioneer Pressiä. Charles K. Blandin osti vuonna 1923 DPC:n osake-enemmistön sen perustajan George Thompsonin lsekeltä Abigaililta. Blandin järjesti DPC:n uudelleen Dispatch and Pioneer Press Companyksi. Ridder Publications osti Blandinilta vuonna 1927 sekä aamulehti Pioneer Pressin että iltapäivälehti Dispatchin.


title: St. Paul Pioneer Press

text: St. Paul Pioneer Press ja Dispatch menestyivät Saint Paulissa, ja niillä oli Minneapolisissa ilmestyneiden Starin ja Tribunen kanssa herrasmiessopimus, jonka mukaan ne ei tavoittelisi lukijoita Minneapolisin puolelta. Lehtien lukijamäärät ovat vähentyneet 1900-luvun lopulla, ja lehdet ovat alkaneet kilpailla myös keskenään. The Pioneer Press- ja Dispatch-lehdet yhdistettiin vuonna 1985, ja lehdestä tuli vuonna 1990 vain aamulehtenä ilmestyvä St. Paul Pioneer Press.


title: St. Paul Pioneer Press

text: The McClatchy Company osti 2006 Knight-Ridderin, mutta kilpailuoikeudellisten rasitteiden takia se myi nopeasti Pioneer Pressin denveriläiselle MediaNews Groupille.


title: St. Paul Pioneer Press

text: St. Paul Pioneer Press on Minneapolis–Saint Paulin suurkaupunkialueen itäosien päälehti. Sen päälevikkialueeseen kuuluvat St. Paul, Ramseyn, Dakotan ja Washingtonin piirikunnat sekä muut alueet Minnesotan itäosissa ja Wisconsin länsiosissa. St. Paul Pioneer Pressin levikki oli vuoden 2014 laskelmien mukaan hieman noussut edellisestä vuodesta. Sen sunnuntailehden levikki oli 272 413; lukemaan kuului myös digitaalisen lehden tilanneet.


title: Timo Kivelä

text: Timo Kivelä on suomalainen uransa lopettanut mäkihyppääjä, joka edusti aktiiviurallaan Lahden Hiihtoseuraa.


title: Timo Kivelä

text: Kivelä oli vuodenvaihteessa 1959–1960 Keski-Euroopan mäkiviikon kokonaiskilpailussa kuudes. Garmisch-Partenkirchenin uudenvuodenpäivänkilpailussa hän sijoittui toiseksi 0,4 pistettä Max Bolkartille hävinneenä. Hän oli lisäksi yhdestoista Oberstdorfissa, kuudes Innsbruckissa ja kymmenes Bischofshofenissa.


title: Timo Kivelä

text: Salpausselän kisoissa hän sijoittui parhaimmillaan kuudenneksi 1964.


title: Ángel Correa

text: Ángel Martín Correa (s. 9. maaliskuuta 1995 Rosario, Argentiina) on argentiinalainen jalkapalloilija. Hän edustaa Espanjan Primera Divisiónissa pelaavaa Atlético Madridia. Correa voi pelata hyökkäävänä keskikenttäpelaajana tai hyökkääjänä. Hänen on sanottu muistuttavan pelityyliltään maanmiehiään Carlos Teveziä ja Sergio Agüeroa.


title: Ángel Correa

text: Correa aloitti ammattilaisuransa buenosairesilaisessa San Lorenzossa. Hän pelasi ensimmäisen liigaottelunsa vuonna 2013. Kaudella 2013–2014 hän voitti seuran riveissä Argentiinan syysmestaruuden, Torneo Inicialin.


title: Ángel Correa

text: Toukokuussa 2014 Atlético ilmoitti sopineensa Correan siirtymisestä Espanjaan. Siirto kuitenkin lykkääntyi, koska lääkärintarkastuksen yhteydessä hänen sydänkammiostaan löydettiin kasvain. Correa leikattiin ja jonkin aikaa epäiltiin, ettei hän pystyy enää jatkamaan pelaajauraansa. Hänen toipumisensa oli kuitenkin nopeaa ja hän aloitti harjoittelun jo saman vuoden elokuussa. Joulukuussa seura ilmoitti solmineensa Correan kanssa neljä ja puoli kautta kattavan sopimuksen. Correa ei ollut kuitenkaan edustuskelpoinen kauden 2014–2015 aikana ja oli mukana ainoastaan joukkueen harjoitusvahvuudessa. Hän teki liigadebyyttinsä Espanjassa seuraavan sarjakauden avausottelussa Las Palmasia vastaan.


title: Ángel Correa

text: Correa edusti Argentiinaa alle 20-vuotiaiden Etelä-Amerikan mestaruuskilpailuissa, jotka järjestettiin Uruguayssa vuonna 2015. Joukkue voitti maanosan mestaruuden ja kapteenin nauhaa kantanut Correa valittiin turnauksen parhaaksi pelaajaksi. Correa teki ensiesiintymisensä maansa A-maajoukkueessa syyskuussa 2015 Boliviaa vastaan pelatussa harjoitusottelussa. Hän teki ensimmäisen miesten maaottelumaalinsa samassa ottelussa.


title: Lanajoki

text: Lanajoki eli Sarkolanjoki (aiemmin myös Miemojoki ja Niemojoki) on 10 kilometriä pitkä joki Pirkanmaalla Nokialla ja Vesilahdella. Se on Sarkolanjoen valuma-alueen laskujoki, joka laskee Kuloveteen Sarkolanlahdessa Sarkolan kylässä Nokialla. Valuma-alueen pinta-ala on 106 km². Lanajoki on osa Kokemäenjoen vesistön Kokemäenjoen aluetta, joka laskee Kokemäenjoen mukana Selkämereen Porin edustalla Pihlavanlahdella.


title: Lanajoki

text: Lanajoki laskee Suonojärvestä Rämsööstä vajaan 10 kilometrin matkan Kuloveteen. Joki virtaa kapeassa laaksossa, mutta leviää luikertelemaan kapeilla savisilla peltoaukeilla. Neljän kilometrin jälkeen se virtaa Murtoonjärven läpi ja jatkaa Myllykylään. Ohitettuaan Siukolanjärven, se virtaa peratun Rekolanjärven läpi. Alittaessaan valtatien 12 se on ohittanut Myllykosken padot ja rännit ja laskee sen jälkeen Kuloveteen Sarkolanlahdessa Sarkolan kylässä.


title: Lanajoki

text: Koska Suonojärven vedenpinta on 105,1 metriä merenpinnan yläpuolella, tulee joelle pudotusta 47,6 metriä, kun se laskee alas Kuloveteen 57,5 metriä merenpinnan yläpuolelle. Matkalle mahtuukin monia koskia. Pisin ja korkein niistä on Myllykoski, jonka yläosan pudotus on 19,5 metriä 550 metrin matkalla. Myös Laukon eli Lanan myllykoski on suuri, koska se putoaa 9,1 metriä 300 metrin matkalla, ja samoin on Hummerkoski, joka putoaa 8,3 metriä. Näissä, ja monessa muussa koskessa, oli parhaimmillaan yhdeksän myllyä yhtäaikaa käytössä.


title: Lanajoki

text: Lanajoki ja siten Sarkolanjoen valuma-alue jää kahden viereisen valuma-alueen väliin puristukseen niin, että itse Lanajoen alue on alaltaan vain 19 km² suuri. Valuma-alueen kapein kohta sijaitsee Joutsjoen valuma-alueeseen kuuluvan Hätikkäjärven kohdalla. Siitä noin 1,5 kilometriä länteen sijaitsee Masojärvi, joka kuuluu Kärppälänjoen valuma-alueeseen.


title: Lanajoki

text: Sarkolanjoen valuma-alueen pinta-ala on 106 km² ja siihen kuuluu 17 järveä, joiden pinta-alat tekevät yhteensä 655 hehtaaria. Järvistä suurin on Suonojärvi, jonka pinta-ala on 475 hehtaaria. Kauimpana suistosta noin 26 kilometrin päässä sijaitsee Mustajärvi. Valuma-alueen laskujoki on Lanajoki, joka laskee Rämsöön Suonojärvestä Kuloveden Sarkolanlahteen.


title: Lanajoki

text: Valuma-alueen vesistö voidaan kuvailla lähtemällä liikkeelle sen suistosta. Ylävirtaan kulkemalla voidaan vesistön haarat esitellä kohtaamisjärjestyksessä.Nimitykset Lanajoki ja Sarkolanjoki ovat nykyään varsin yleisessä käytössä. Sen sijaan Miemo- ja Niemojoki ovat paikallisten aiemmin käyttämiä nimityksiä, jotka ovat nykyään jäämässä pois käytöstä. Miemokoski sijaitsee suiston lähellä samoin kuin Miemonsilta, jonka yli kulkee vanha kylien läpikulkutie. Miemojoen nimi liittyy siten suiston nimistöön. Sen sijaan Niemojoen nimi, joka esiintyy Isonjaon kartassa vuodelta 1783, saattaa olla vanhempi nimitys. Ehkä Miemo kehittyi Niemosta.


title: Lanajoki

text: Joen nimitys voi muuttua historian aikana monista syistä. Usein joki saa nimensä siitä järvestä, josta se laskee, koska eränkävijät käyttivät jokea kulkuväylänään käydessään järvellä kalastamassa. Kun maatila perustettiin joen suistoon tai sen varrelle, alettiin jokea kutsumaan tilan tai asukkaan mukaan. Jos asutus tiheni kyläksi, antoi kylä nimensä joelle tai päinvastoin. Sarkolan- ja Miemojoken tapauksessa asutus on antanut joelle nimensä. Myös Lanan koski esiintyy seudun nimistössä yläjuoksulla. Kuloveden viljelyasutus on peräisin viimeistään rautakauden alusta ja Sarkolan alueen kiivas asuttaminen käynnistyi jo 1200-luvulla. Jouko Vahtola ehdottaa, että Sarkolan kylän nimitys tuli sarkaviljelystä, jota seudulla tiedetään harjoitetun suuressa mitassa.


title: Lanajoki

text: Erätalouden aikoina käytetty alkuperäinen nimi on siten voinut olla esimerkiksi Suonojoki lähdejärven Suonojärven mukaan, mutta tästä ei ole jäänyt kansanperinteeseen mitään muistumia. Unto Salo kuitenkin esittää seudun nimistölle saamelaista alkuperää esittelemällä joitakin saamen etymologiasta selityksensä saavia nimiä. Sellaisiin kuuluvat esimerkiksi ”lana”, joka tarkoittaa pyydystä ja ”suono”, joka tarkoittaa kenkäheinää tai Ante Aikion mukaan vetistä suota.


title: Lanajoki

text: Lanajoen alajuoksulla olleita vesimyllyjä on 1800-luvun keskivaiheen jälkeen olleet Nikkilän mylly, Vainiomylly, Odottavan mylly, Koskisen mylly, Tömyn mylly, Tyrisevän-, Vahalahden- ja Kutalan lahkojen myllyt. Parhaimmillaan myllyjä oli yhtäaikaa käynnissä yhdeksän.


title: Lanajoki

text: Varhaisia tietoja myllyistä voidaan lukea 1670-luvulta, kun Laukon kartanon isäntä halusi purkauttaa Lanajoessa olleen jalkamyllyn.


title: Cassie Scerbo

text: Cassandra Lynn ”Cassie” Scerbo (s. 30. maaliskuuta 1990 Long Island, New York) on yhdysvaltalainen näyttelijä, laulaja ja tanssija. Hänet tunnetaan parhaiten rooleistaan Lauren Tannerina televisiosarjassa "Näytön paikka" (2009-2012), Brookena elokuvassa "Anna palaa 4" (2007) ja Novana elokuvassa "Haihurrikaani" (2013).


title: Cassie Scerbo

text: Cassandra Scerbo syntyi Long Islandilla New Yorkissa ja kasvoi Parklandissa, Floridassa. Hänellä on kaksi sisarusta, Alaina ja Johnny. Scerbo asui Floridassa tarhaikäisestä asti ja kuului paikalliseen jalkapalloklubiin. Hänen sukujuurensa ovat Italiasta.


title: Cassie Scerbo

text: Vuonna 2006 Scerbo koe-esiintyi onnistuneesti tyttöbändiin Slumber Party Girls. He toimivat juontajina lasten musiikkiohjelmassa "Dance Revolution". Sarja ei jatkanut toiselle kaudelle. Scerbo sai soololevytyssopimuksen vuonna 2008 ja hänen tekemänsä kappaleet "Betcha Don't Know", "Sugar and Spice" ja "Top Of The World" julkaistiin iTunesissa. Vuonna 2007 Scerbolle tarjottiin Brooken roolia elokuvasta "Anna palaa 4". Hän näytteli elokuvassa yhdessä Ashley Bensonin kanssa. Elokuva julkaistiin suoraan DVD:lle. Syyskuussa 2008 Scerbo nähtiin Missi Pylen ja Emily Osmentin kanssa komediaelokuvassa "Soccer Mom".


title: Cassie Scerbo

text: Scerbon todellinen läpimurto tapahtui vuonna 2009, kun hän sai roolin "Näytön paikasta" ("Make It or Break It"). Sarjaa tehtiin kolmen tuotantokauden ajan ja Scerbo esitti yhtä päähenkilöä, Lauren Tanneria. Vuonna 2011 hän oli pääosassa televisioelokuvassa "Teen Spirit". "Haihurrikaani"-elokuvassa vuonna 2013 Scerbo näytteli baarinomistaja Novaa. Lisäksi hän on esiintynyt esimerkiksi televisiosarjoissa "C.S.I. Miami" ja "Baby Daddy".


title: Escalloniaceae

text: Escalloniaceae on ainoa kasviheimo koppisiemenisten Escalloniales-lahkossa. Koska nimisuvulla ("Escallonia", eskalloniat) on suomenkielinen nimi, kutsutaan heimoa seuraavassa eskalloniakasveiksi.


title: Escalloniaceae

text: Eskalloniakasvit ovat tavallisesti puuvartiskasveja, joihin kerääntyy alumiinia. Kukinto on tavallisesti terttumainen. Kukissa on erilehtinen teriö ja heteet toisinaan kiinnittyvät siihen. Kukassa on myös mesiäinen, ja sikiäin on kehänalainen.


title: Escalloniaceae

text: Eskalloniakasvien levinneisyys keskittyy eteläiselle pallonpuoliskolle. Niitä kastaa Itä-Himalajalta ja Etelä-Kiinasta Itä-Australiaan ja Uuteen-Seelantiin ulottuvalla alueella, Intian valtamerellä sijaitsevalla Réunionilla sekä Keski- ja Etelä-Amerikassa.


title: Escalloniaceae

text: Eskalloniakasveihin kuuluu yhdeksän sukua ja 130 lajia. Ne muodostavat asteridien Campanulidae-ryhmässä oman kladinsa, jolle annetaan oman lahkon asema lahkojen Asterales (mm. mykerökukkais- eli asterikasvit), Bruniales (bruniakasvit), Apiales (mm. sarjakukkaiskasvit), Paracryphiales ja Dipsacales (tesmayrtti- ja kuusamakasvit) rinnalla. Aikaisemmin eskalloniakasveja on pidetty milloin hortensiakasvien (Hydrangeaceae), milloin rikkokasvien (Saxifragaceae) sukulaisina.


title: Escalloniaceae

text: Eskalloniakasveihin kuuluvat seuraavat kasvisuvut:


title: Escalloniaceae

text: Suvuista systemaattiselta asemaltaan erillisin on "Polyosma". Siihen kuuluu 60 Itä-Himalajalta ja Etelä-Kiinasta Itä-Australiaan ja Uuteen-Kaledoniaan ulottuvalla alueella kasvavaa puulajia, joiden lehtiasento on vastakkainen. Toisinaan lehdet ovat sahalaitaisia. Kukat ovat 4-lukuisia, verhiö yhdislehtinen, teriö erilehtinen. Sikiäimessä on turvonneet laitaistukat, joihin kiinnittyy paljon siemenaiheita. Luotti on pallomainen ja kaksiliuskainen. Hedelmä on yksisiemeninen luumarja. Siemenessä on tärkkelyspitoinen ravintovarasto ja erilaistumaton alkio.


title: Escalloniaceae

text: "Eremosyne pectinata" on sukunsa ainoa laji ja on yksivuotinen ruoho, jonka lehdet ovat enemmän tai vähemmän liuskaiset ja kourasuoniset. Kukinto on viuhkomainen, ja siinä on pieniä kukkia. Sikiäin on kehänpäällinen ja kahden yhtyneen emilehden muodostama. Siinä on vain kaksi pystyä siemenaihetta. Vartalo on haarainen. Hedelmä on kota.


title: Escalloniaceae

text: "Tribeles australis", myös sukunsa ainoa laji, on pieni, pystykasvuinen pensas, jonka lehtiasento on kierteinen. Lehdet ovat leveäkantaiset ja kärjestään pienihampaiset. Kukat sijaitsevat yksittäin haarojen päissä, ovat pieniä, ja niissä on nuppuasennossa kierteiset terälehdet. Sikiäimen päässä on vartalo ja kolmiliuskainen, lähes nuijamainen luotti. Kiiltävät siemenet jäävät pitkäksi aikaa kiinni kodan keskipylvääseen.


title: Nic Pizzolatto

text: Nic Pizzolatto (s. 18. lokakuuta 1975) on yhdysvaltalainen kirjailija, televisiokäsikirjoittaja ja tuottaja, joka tunnetaan parhaiten luomastaan televisiosarjasta "True Detective".


title: Nic Pizzolatto

text: Pizzolatto kirjoitti kaksi novellia, jotka myytiin "The Atlantic" -lehteen, vuonna 2004. Hänen ensimmäinen romaaninsa "Galveston" julkaistiin kesäkuussa 2010. Hän voitti ranskalaisen "Prix du Premier Roman Étranger" -palkinnon parhaasta ulkomaisesta debyyttiromaanista.


title: Nic Pizzolatto

text: Hän käsikirjoitti kaksi jaksoa televisiosarjaan "Jälkiä jättämättä" vuonna 2011. Hän loi oman televisiosarjansa, "True Detectiven", vuonna 2012 ja möi sen HBO:lle. Sen ensimmäinen tuotantokausi esitettiin keväällä 2014. Pizzolatto on sarjan vastaava tuottaja, käsikirjoittaja ja sarjan pyörittäjä.


Missä sateenvarjo on, kun sitä tarvitaan? Ihminen, Suomi ja maailmankaikkeus pylpyröinä on humoristi Jyrki Liikan vuonna 2014 ilmestynyt kirja, jonka on kustantanut Atena. Kirjaa kuvaillaan sanoilla ”humoristinen tilastokatsaus arjen ilmiöihin”. Se sisältää erilaisia diagrammeja, pääosin ympyrädiagrammeja, jotka kuvaavat arjen humoristisia asioita ja niiden seurauksia. Kirjan kuvituksen on tehnyt Laura Niemi-Pynttäri.


title: Lapinkosken voimalaitos

text: Lapinkosken voimalaitos on Rauman kaupunkiin liitetyn entisen Lapin kunnan keskustassa oleva vuonna 1994 uudelleen rakennettu yksityisomistuksessa oleva pienvesivoimalaitos.


title: Lapinkosken voimalaitos

text: Lapinjoen vesistöalueeseen kuuluvassa koskessa on ennen vuonna 1922 rakennettua nykyistä patoa ollut kolme myllyä ja kaksi sahaa. Yhdistämällä kolme pientä koskea on saatu 8,5 m putoamiskorkeutta ja perustettu Sähkö O.Y. Lappi -niminen osakeyhtiö on voinut rakentaa sähkölaitoksen.


title: Lapinkosken voimalaitos

text: Kolme vaaka-akselista "Tampereen Pellava- ja Rauta-Teolisuus osake-yhtiön" (Tampella C-sarja No: 10) turbiinia eivät kuitenkaan ilman liian arvokkaana pidettyä pyörimisnopeuden säätäjää ole saarekkeena tuottaneet kylälle kovin tasaista sähköä ja liitäntä kantaverkkoon rakennettiin nopeasti.


title: Lapinkosken voimalaitos

text: Tästä eteenpäin turbiineilla pyöritettiin lähinnä sahan raameja. Viimeinen sahalaitos paloi 1992 ja alue jäi rauniona odottamaan.


title: Lapinkosken voimalaitos

text: Uuden voimalan rakentamista varten perustettu Lapijoen Sähkö Oy vuokrasi voimalapaikan myllylahkolta ja voimalaitos käynnistettiin ensimmäisen kerran 1995.


title: Vic Wild

text: Victor Ivan "Vic" Wild (; s. 23. elokuuta 1986 White Salmon, Washington, Yhdysvallat) on yhdysvaltalaissyntyinen venäläinen lumilautailija ja olympiavoittaja. Wild on erikoistunut paripujotteluihin. Hän voitti kultaa vuoden 2014 talviolympialaisista Sotšista sekä parierikoispujottelusta että parisuurpujottelusta. Wild saavutti myös MM-pronssia vuoden 2013 MM-kisoista Stonehamista parisuurpujottelusta. Wild on 179 senttimetriä pitkä ja painaa 82 kilogrammaa. Lumilautailun maailmancupissa vuodesta 2004 kilpaillut Wild on saavuttanut maailmancupin osakilpailuista yhden voiton ja yhden kolmossijan.


title: Vic Wild

text: Wild kilpaili uransa alussa synnyinmaansa Yhdysvaltain joukkueessa, mutta Yhdysvaltain lopetettua alpine-lumilautailutoimintansa Wild vaihtoi Venäjän joukkueeseen. Hän sai maan kansalaisuuden mentyään naimisiin lumilautailija Aljona Zavarzinan kanssa. Zavarzina on maailmanmestari ja olympiapronssimitalisti.


title: Demokraattisten sosialistien liike

text: Demokraattisten sosialistien liike () on kreikkalainen sosialistipuolue, jonka PASOKista eronnut Georgios Papandreou perusti vuonna 2015. Puolue osallistui Kreikan parlamenttivaaleihin 25. tammikuuta 2015, mutta ei ylittänyt äänikynnystä 2,46 prosentin kannatuksellaan.


title: Triyatno

text: Triyatno (s. 20. joulukuuta 1987 Metro, Lampung) on indonesialainen painonnostaja ja olympiamitalisti. Triyatno kilpailee nykyisin 69 kilogramman painoluokassa. Hän voitti olympiahopeaa 69-kiloisissa vuoden 2012 kesäolympialaisissa Lontoossa nostettuaan yhteensä 333 kiloa. Triyatno voitti myös vuonna 2008 olympiapronssia 62-kiloisissa Pekingissä nostettuaan tuolloin 298 kiloa.


title: Triyatno

text: MM-kilpailuista Triyatno on saavuttanut kaksi pronssia 69-kiloisista vuodelta 2009 Goyangista ja vuodelta 2010 Antalyasta. Hän on 161 senttimetriä pitkä ja painaa 62 kilogrammaa.


title: Ilmari Tiitinen

text: Ilmari Tiitinen (s. 1983) on outokumpulainen säveltäjä, muusikko ja äänisuunnittelija. Hän on säveltänyt musiikkia peleihin, teattereihin ja mainoksiin. Hän toimii myös Pokkumifilms-indie-elokuvayhdistyksen puheenjohtajana. Vuonna 2014 taiteen edistämiskeskus myönsi Tiitiselle kolmikuukautisen taiteilija-apurahan.


title: Ilmari Tiitinen

text: Pelimusiikki


title: Ilmari Tiitinen

text: Mainos- ja promomusiikki


title: Ilmari Tiitinen

text: Trailer- ja teasermusiikki:


title: Ilmari Tiitinen

text: Äänisuunnittelu:


title: Ilmari Tiitinen

text: Teatterimusiikki:


title: San Lorenzo Dorsino

text: San Lorenzo Dorsino on kunta Pohjois-Italiassa Trentino-Etelä-Tirolin alueella olevassa Trenton maakunnassa. Kunta perustettiin vuonna 2015 kun kaksi kuntaa, Dorsino (428 asukasta) ja San Lorenzo in Banale (1168), yhdistyivät muodostaen San Lorenzo Dorsinon kunnan.


title: Valdaone

text: Valdaone on kunta Pohjois-Italiassa Trentino-Etelä-Tirolin alueella olevassa Trenton maakunnassa. Kunta perustettiin vuonna 2015 kun kolme kuntaa yhdistyi muodostaen Valdaonen kunnan. Nämä kunnat olivat Bersone, Daone ja Praso.


title: Predaia

text: Predaia on kunta Pohjois-Italiassa Trentino-Etelä-Tirolin alueella olevassa Trenton maakunnassa. Kunta perustettiin vuonna 2015 kun viisi kuntaa yhdistyi muodostaen Predaian kunnan. Nämä kunnat olivat Coredo, Smarano, Taio, Tres ja Vervò.


title: Michael Jamieson

text: Michael Jamieson (s. 5. elokuuta 1988 Glasgow, Skotlanti) on brittiläinen uimari ja olympiamitalisti. Hän kilpailee pääasiassa 200 metrin rintauinnissa.


title: Michael Jamieson

text: Jamieson voitti 200 metrin rintauinnista olympiahopeaa vuoden 2012 kesäolympialaisista Lontoosta. Lyhyen radan MM-kilpailuista Jamieson on voittanut myös yhden hopean, vuodelta 2012 Istanbulista 200 metrin rintauinnista. Lyhyen radan EM-kilpailuista hänellä on yksi hopea vuodelta 2013 ja yksi pronssi vuodelta 2013. Jamieson on osallistunut yksiin kesäolympialaisiin.


title: Michael Jamieson

text: Kansainyhteisön kisoissa Jamieson edustaa Skotlantia. Hän on voittanut kisoista kaksi hopeamitalia, vuodelta 2010 Delhistä ja vuodelta 2014 hänen kotikaupungistaan Glasgow'sta. Molemmat mitalit tulivat 200 metrin rintauinnista.


title: Michael Jamieson

text: Jamieson on 186 senttimetriä pitkä ja painaa 81 kilogrammaa. Hän edustaa seuratasolla Edinburgh Universityä.


title: Pertti Joenniemi

text: Pertti Joenniemi (s. 1942) on suomalainen rauhan- ja kansainvälisen politiikan tutkija.


title: Pertti Joenniemi

text: Joenniemi on toiminut tutkijana Tampereen yliopiston Rauhan- ja konfliktintutkimuslaitoksella, Itä-Suomen yliopistossa ja 1990-luvun puolivälistä lähtien Tanskassa Kööpenhaminan rauhantutkimuslaitoksessa ja Danish Institute for International Studies -tutkimuslaitoksessa. Hän on väitellyt filosofian tohtoriksi Kööpenhaminan yliopistossa 1995.


title: Pertti Joenniemi

text: Kulttuuritoimittaja Minna Joenniemi on hänen tyttärensä.


title: Duffelitakki

text: Duffelitakki eli duffeli on paksusta ja karkeasta villakankaasta eli "duffelikankaasta" tehty päällystakki, jossa on huppu. Takin erityispiirteenä on sen sulkemiseen nappien sijasta käytettävät koristeelliset luu- tai puupuikot ja nahkalenkit. Duffelitakki oli alun perin polvipituinen, mutta lyheni pian puolireiteen ulottuvaksi.


title: Duffelitakki

text: Duffelitakin ja duffelikankaan nimi tulee belgialaisesta Duffelin kaupungista lähellä Antwerpenia. Myös merimiessäkin englanninkielisen nimen "duffel bag" arvellaan tulevan Duffelin kaupungista, ja säkit ehkä alun perin tehtiin duffelikankaasta.


title: Duffelitakki

text: Duffelitakki huppuineen muistuttaa vuosisatoja käytössä ollutta munkinkaapua, mutta varmuudella takin esimuotona voidaan pitää niin sanottua "puolalaistakkia" 1800-luvun alusta, jossa myös käytettiin puikko-lenkki-kiinnitystä. Monien miestentakkien tavoin duffelikin on yleistynyt sotilaskäytön kautta: sen otti ensimmäisessä maailmansodassa käyttöön Britannian kuninkaallinen laivasto. Toisessa maailmansodassa duffelin käyttäjänä tuli tunnetuksi sotamarsalkka Montgomery. Ranskassa duffelitakeista tuli suosittuja koululaisten, opiskelijoiden ja intellektuellien parissa varsinkin sodan jälkeen, jolloin niitä tuli edullisesti markkinoille armeijan ylijäämävarastoista. Britanniassa Gloverall-niminen yritys tuli tunnetuksi aluksi armeijan ylijäämätakkien markkinoijana ja sitten duffelitakkien valmistajana. Suomessa duffelitakkeja valmisti 1950-luvun lopulta alkaen muun muassa turkulainen Teiniasu.


title: Duffelitakki

text: Duffelitakin etumuksen agraffia muistuttavalle suljentatavalle puikoin ja lenkein ei tiedetä alkusyytä eikä edes varsinaista etua nappeihin verrattuna. Sanotaan sen olevan nappeja helpompi käyttää käsineet kädessä, mutta tästä ollaan myös päinvastaista mieltä. Alun perin puikot tehtiin puhvelinsarvesta, nykyisin myös puusta tai muovista. Lenkit ovat nahkaa tai punottua nyöriä.


title: Duffelitakki

text: Duffelin huppu on yleensä varsin pieni niin, että sen alle mahtuu vain baskeri tai muu matala päähine. Duffelitakin olkakappale on yleensä kaksinkertainen, jotta se suojaisi paremmin sateelta. Duffelitakissa on aina kaksi suurta päälleommeltua paikkataskua, joissa voi olla myös suljentaläpät.


title: Peter Whittingham

text: Peter Michael Whittingham (s. 8. syyskuuta 1984 Nuneaton) on englantilainen jalkapalloilija, joka edustaa Englannin mestaruussarjassa pelaavaa walesilaista Cardiff Cityä. Vasenjalkaisen Whittinghamin pelipaikka on hyökkäävä keskikenttä.


title: Peter Whittingham

text: Whittinghamin kasvattajaseura on Aston Villa, jota hän edusti Valioliigassa vuodet 2003-2007. Debyytti Valioliigassa tapahtui huhtikuussa 2003 Newcastle Unitedia vastaan ja Villa-uran ainoa valioliigamaali tuli marraskuussa 2004 Portsmouth Unitedia vastaan. Whittingham pelasi seurassa 56 peliä ja teki yhden maalin. Vuonna 2005 hän kävi lainalla sekä Burnley FC:ssä että Derby Countyssä. Tammikuussa 2007 Whittingham siirtyi Englannin mestaruussarjassa pelanneeseen walesilaisseura Cardiff Cityyn. Whittingham on toiminut seuran kapteenina ja hänet on valittu kolmena kautena Mestaruussarjan tähdistöön. Vuonna 2012 Whittinghamin Barnsley FC:tä vastaan tekemänsä maali valittiin The Football Leaguen vuoden maaliksi. Whittingham pelasi kaudella 2013-2014 Valioliigaan nousseessa Cardiffissa 32 peliä, joissa hän onnistui kolmesti. Kauden 2013-2014 jälkeen Cardiff ja Whittingham putosivat takaisin Mestaruussarjaan. Monesti siirtoikkunan aikana suurseurat ovat olleet kiinnostuneita Whittinghamista, mutta hän on pysynyt silti Cardiffissa jo kahdeksan vuoden ajan.


title: Peter Whittingham

text: Whittingham pelasi vuosina 2004-2007 Englannin alle 21-vuotiaiden jalkapallomaajoukkueessa. Hän pelasi joukkueessa 17 peliä, joissa maaleja syntyi kolme kappaletta.


title: Sakho

text: Sakho on muun muassa seuraavien henkilöiden sukunimi:


title: Vilho Elomaa

text: Vilho Elomaa oli suomalainen venäjän- ja saksankielisen kirjallisuuden suomentaja.


title: Aleksander Sipelgas

text: Aleksander Sipelgas (24. kesäkuuta 1885 Pietari – 19. marraskuuta 1937 Rakvere, Viro) oli venäjän kielellä kirjoittanut virolainen kirjailija ja seikkailija joka asui Venäjän vallankumouksen jälkeen Suomessa ja viimeksi Virossa.


title: Aleksander Sipelgas

text: Suomessa emigranttina asunut Sipelgas oli mukana runoilija Eino Leinon aloitteesta vuonna 1920 perustetussa Pro Humanitate -klubissa, jonka jäsenet olivat Brondan kahvilaa kokoontumispaikkanaan pitäneitä suomalaisia ja ulkomaalaisia taiteilijoita. Klubin toiminta loppui keväällä 1921, kun paljastui, että sen kautta oli harjoitettu salakauppaa ja bolševikit olivat käyttäneet klubia hyväkseen vakoilutoiminnassa. Samassa yhteydessä Sipelgas karkotettiin Suomesta Viroon. Sipelgas kirjoitti Brondan kahvilaan kokoontuneista boheemitaiteilijoista myös kirjan "Ylä-Brondan ritarit".


title: Aleksander Sipelgas

text: Nimimerkillä "A. Olsjanski":


title: Lodentakki

text:
Lodentakki () on tiheästä ja paksusta villakankaasta eli "lodenkankaasta" valmistettu päällystakki.
Se on leikkaukseltaan leveä ja väljän ”telttamainen”, ja väljyyttä lisää keskellä selkää oleva pystysuora vastalaskos. Pituudeltaan lodentakki on perinteisesti yli polvien ulottuva, mutta etenkin nuorille valmistetaan lyhyempiä ja vähemmän väljiä malleja. Karkean kankaansa vuoksi lodentakkia ei suositella hienojen pukujen kanssa käytettäväksi, vaan perinteisessä pukeutumisetiketissä sitä pidetään ”vapaa-ajantakkina”. Lodentakin alkuperä on tirolilaisten maanviljelijöiden, metsänhoitajien, metsästäjien ja lammaspaimenten takeissa, ja perinteisin väri on tummanvihreä.


title: Lodentakki

text: Lodentakki on yleensä piilonapitettu. Takin kaksinkertainen kaulus voidaan nostaa pystyyn. kaulan suojaksi, taskut ovat vinot ja selästä löytyy hyvin pitkä pystysuora vastalaskos, jossa kangas on taitettu. Lodentakin hihat ovat tavallisesti raglantyyppiset. Takissa ei usein ole lainkaan vuoria, mutta harteiden kohdalla kangas on kaksinkertainen lämmön vuoksi.


title: Lodentakki

text: Lodentakkien materiaali lodenkangas on tiuhasti kudottua karstalankaista villakangasta, joka on valmistettu vuoristolampaiden öljyisestä villasta. Mukaan voidaan kutoa kamelinkarvaa tai kašmirvillaa antamaan lisälämpöä. Kudonnan jälkeen lodenkangas kutistetaan vedellä noin kolmasosaan alkuperäisestä koostaan, minkä jälkeen pinta karstataan ja leikataan jopa kymmeniä kertoja, kunnes se alkaa muistuttaa huopaa. Tunnetuimpia lodenkankaan valmistajia ovat Mössmer Tuchfabrik ja Oberrauch Zitt.


title: Lodentakki

text: Lodenkankaasta tehdään lodentakkien lisäksi perinteisiä tirolilaisia viittoja ja muita ulkoiluvaatteita.


title: Candace Crawford

text: Candace Crawford (s. 11. maaliskuuta 1994) on kanadalainen alppihiihtäjä.


title: Candace Crawford

text: Alppihiihdon maailmancupissa Crawford kilpaili ensimmäisen kerran Söldenin pujottelussa lokakuussa 2014. Maailmancupin pisteille hän pääsi ensimmäisen kerran Kühtain pujottelussa joulukuussa 2014 oltuaan 25:s. Kymmenen parhaan joukkoon hän sijoittui ensimmäisen kerran oltuaan yhdeksäs Soldeun alppiyhdistetyssä helmikuussa 2016. Vailin / Beaver Creekin MM-kilpailuissa 2015 Crawford saavutti hopeaa joukkuekilpailussa. Suurpujottelussa hän sijoittui 29:nneksi.


title: The Heart Wants What It Wants

text: The Heart Wants What It Wants on yhdysvaltalaisen laulajan Selena Gomezin kappale. Se julkaistiin ensimmäisenä singlenä Gomezin "For You" -nimiseltä kokoelma-albumilta, joka julkaistiin 24. marraskuuta 2014. Single debytoi Billboard Hot 100 -listan sijalla 25. Parhaimmillaan se on sijoittunut listalla sijalle kuusi. Kappaleeseen tehty musiikkivideo julkaistiin internetissä 6. marraskuuta 2014.


title: The Heart Wants What It Wants

text: Virallinen musiikkivideo YouTubessa


title: Linus Söderström

text: Linus Söderström (s. 23. elokuuta 1996 Tukholma) on ruotsalainen jääkiekkomaalivahti, joka edustaa SHL-liigassa pelaavaa HV71:sta.


title: Linus Söderström

text: Söderström kertoi vuoden 2016 nuorten MM-kisojen yhteydessä, että hänellä on Aspergerin oireyhtymä ja ADHD.


title: Piece of My Heart

text: ”Piece of My Heart” on Jerry Ragovoyn ja Bert Bernsin tekemä kappale, jonka Erma Franklin levytti ensimmäisenä vuonna 1967. Kappale nousi laajempaan suosioon kun Big Brother & The Holding Company teki siitä cover-version Janis Joplinin laulamana vuonna 1968. Kappaleesta coverin on tehnyt myös muun muassa Faith Hill vuonna 1994 ja Melissa Etheridge vuonna 2005.


title: Piece of My Heart

text: Vuonna 2004 "Rolling Stone" -lehti nosti Big Brother & The Holding Companyn version kappaleesta 500 parhaan kappaleen listalle sijalle 353.


title: Jarkko Kyllönen

text: Jarkko Julius Kyllönen (s. 21. tammikuuta 1987 Helsinki) on suomalainen koripalloilija. Hän on edustanut Korisliigassa Porvoon Tarmoa, Team Componentaa ja Torpan Poikia/Helsinki Seagullsia, jossa on saavuttanut SM-pronssia vuonna 2012 ja Suomen cupin hopeaa vuonna 2008. Kyllönen on pelannut nuorisomaajoukkueissa ja haastajamaajoukkueessa.


title: Panu Vertio

text: Panu Vertio (s. 9. maaliskuuta 1986) on suomalainen koripalloilija. Hän on edustanut Korisliigassa Torpan Poikia/Helsinki Seagullsia, jossa on saavuttanut SM-hopeaa vuonna 2010 ja Suomen cupin hopeaa vuonna 2008. Vertio on pelannut nuorisomaajoukkueissa.


title: Jack Eichel

text: John ”Jack” Eichel (s. 28. lokakuuta 1996 Chelmsford, Massachusetts) on yhdysvaltalainen jääkiekkoilija, pelipaikaltaan keskushyökkääjä.


title: Jack Eichel

text: Ennen NHL-uraansa Eichel pelasi NCAA-yliopistokiekkoa Bostonin yliopiston joukkueessa. Vuonna 2015 hän voitti parhaalle yliopistopelaajalle jaettavan Hobey Baker Awardin kaikkien aikojen toisena ensimmäisen vuoden pelaajana.


title: Jack Eichel

text: Eichel varattiin vuoden Buffalo Sabresiin heti toisena pelaajana kanadalaisen Connor McDavidin jälkeen , jonka varasi Edmonton Oilers


title: Jack Eichel

text: Vuosina 2012–2014 Eichel kuului Yhdysvaltain jääkiekkoliiton pelaajakehitysohjelmaan USNTDP:hen, ja voitti U18-ikäluokan MM-kisoissa yhden kullan ja yhden hopean. Hän toimi USA:n U20-maajoukkueen kapteenina nuorten MM-kisoissa 2015.


title: Jack Eichel

text: Eichel valittiin Yhdysvaltain joukkueeseen 18-vuotiaana vuoden 2015 aikuisten MM-kisoihin, joissa joukkue saavutti pronssia. Eichel teki kymmenessä ottelussa tehot 2+5=7.


title: Jack Eichel

text: 2. maaliskuuta 2016, Stan Bowman ja Peter Chiarelli valitsivat Eichelin ensimmäisten pelaajien joukossa edustamaan Pohjois-Amerikan alle 23-vuotiaiden yhdistelmäjoukkuetta vuoden 2016 maailmancupiin.


title: Tour de Ski 2015

text: Tour de Ski 2015 kilpailtiin 3. tammikuuta – 11. tammikuuta 2015. Se oli järjestyksessään yhdeksäs Tour de Ski -kilpailusarja. Osakilpailut käytiin Saksan Oberstdorfissa, Sveitsin Val Müstairissa sekä Italian Toblachissa ja Val di Fiemmessä. Alun perin kilpailuohjelmaan piti kuulua miesten 35 km etappi Toblachista Val di Fiemmeen, mutta lumen puutteen vuoksi etappi hiihdettiin 25 km mittaisena pelkästään Toblachissa.


title: Tour de Ski 2015

text: Puolustavina mestareina kilpailuun lähtivät naisten puolelta Therese Johaug ja miesten puolelta Martin Johnsrud Sundby. Naisten mestaruuden voitti Marit Bjørgen ensimmäistä kertaa urallaan ja miesten mestaruuden vei toisen kerran peräkkäin Martin Johnsrud Sundby.


title: Tuomas Viertola

text: Tuomas Viertola (s. 31. toukokuuta 1990 Riihimäki) on suomalainen koripalloilija.


title: Tuomas Viertola

text: Riihimäen Kolmoskorin kasvatti Viertola on edustanut Korisliigassa Forssan Koripoikia, Lappeenrannan NMKY:tä ja Kobria. Kaudella 2013–2014 hän kärsi sormivammasta. Hän on pelannut nuorisomaajoukkueissa.


title: Tuomas Viertola

text: Opintonsa päätökseen saanut Viertola teki heinäkuussa 2016 jatkosopimuksen Kobrien kanssa. Hänellä on tutkinto urheilumarkkinoinnista.


title: Tuomas Viertola

text: Kauden 2017–2018 jälkeen Viertola siirtyi M1DB:n Äänekosken Huimaan, missä hän pelaamisen lisäksi työskentelee edustusjoukkueiden yritys- ja yhteistyökoordinaattorina.


title: Milos Dobras

text: Milos Dobras (s. 1. elokuuta 1987 Jugoslavia) on suomalainen kilpauransa päättänyt koripalloilija. Hän edusti Korisliigassa KTP-Basketia jossa saavutti SM-pronssia vuosina 2011 ja 2015. Syksyllä 2009 hän pelasi serbialaisessa Vojvodinassa, jossa hänen kautensa päättyi loukkaantumiseen joulukuussa.


title: Milos Dobras

text: Dobras syntyi nykyisen Serbian alueella. Hänelle myönnettiin Suomen kansalaisuus kauden 2007–2008 aikana.


title: Milos Dobras

text: Toukokuussa 2016 Dobras nimettiin Suomen miesten maajoukkueryhmän naprapaatiksi.


title: Vesa Heinonen

text: Vesa Heinonen (s. 21. toukokuuta 1991 Heinola) on suomalainen koripalloilija. Hän on edustanut Korisliigassa kasvattajaseuransa Namika Lahden lisäksi KTP-Basketia. Keväällä 2013 hänet valittiin kauden kehittyneimmäksi pelaajaksi.


title: Vesa Heinonen

text: Heinosen synnyinpaikaksi mainitaan joko Heinola tai Lahti.


title: Savon Kinot

text: Savon Kinot Oy on elokuvateatteriketju, joka toimii viidellä itäsuomalaisella paikkakunnalla. Yritys on Suomen kolmanneksi suurin elokuvateatteriketju ja suurin täysin suomalaisomistuksessa oleva elokuvateatteriketju. Savon Kinot oy on perheyritys ja se on perustettu vuonna 1986. Savon Kinojen elokuvateattereissa käy vuosittain noin 300 000 katsojaa. Yritys työllistää kymmenen vakituista työntekijää sekä joitakin kymmeniä osa-aikaisia työntekijöitä.


title: Savon Kinot

text: Savon Kinojen perustaja on Aarne Peltonen, joka aloitti elokuvauransa 16-vuotiaana Outokummussa. Ensimmäisen elokuvateatterinsa Peltonen perusti Sääksmäelle valmistuttuaan elokuvakoneenhoitajaksi. 1950-luvulla Peltonen siirtyi harjoittamaan elokuvateatteritoimintaa Punkaharjun Putikkoon ja lähialueille. Vuonna 1958 Peltonen perusti Kiteen nuorisoseurantalolle elokuvateatterin yhdessä tuoreen vaimonsa Helli Peltosen kanssa. Kiteeltä toiminta laajeni Tohmajärvelle ja Nurmekseen. Kiteellä toiminta siirtyi uusiin Kiteen Kino-Hovin tiloihin vuonna 1977. Myöhemmin Peltosten elokuvateatterikanta laajeni ympäri Itä-Suomea.


title: Savon Kinot

text: Vuonna 1986 perustettiin nykymuotoinen Savon Kinot Oy. Yritys saa nimensä siitä, että ensimmäiset sen omistamat elokuvateatterit sijaitsivat Varkaudessa ja Savonlinnassa. Nykyisin yrityksen toiminnasta vastaavat Aarne ja Helli Peltosen lapset.


title: Savon Kinot

text: Savon Kinoilla on kuusi elokuvateatteria viidellä paikkakunnalla. Olavi-elokuvateatteri Savonlinnassa kuitenkin lopettaa toimintansa vuoden 2018 jälkeen, sillä sen vuokrasopimus on muiden saman kiinteistön yritysten tavoin irtisanottu. Savon Kinot jatkaa kuitenkin Savonlinnassa kahdella teatterilla, sillä yritys on vuokrannut Killa-elokuvateatteria vastapäätä sijaitsevan Kisalinnan, jossa on aiemmin toiminut Savonlinnan teatteri. Uusi elokuvateatteri avataan keväällä 2019.


title: Aleksandr Georgijev

text: Aleksandr Georgijevitš Georgijev (, ; s. 10. helmikuuta 1996 Ruse, Bulgaria) on venäläis-bulgarialainen jääkiekkomaalivahti, joka pelaa NHL-joukkue New York Rangersin organisaatiossa.


title: Aleksandr Georgijev

text: Georgijev syntyi Bulgarian Rusessa, mutta hän kasvoi Venäjän Moskovassa. Georgijev on Pingviny Moskovan kasvatti. Hän pelasi kauden 2013–2014 Venäjän nuorten sarjassa, MHL:ssä Himik Voskresenskin vahvuudessa. Kauden jälkeen Georgijevin isä vei hänet Pietarsaareen Turun Palloseuran maalivahtivalmentaja Fredrik Norrenan vetämälle maalivahtileirille. Georgijev siirtyikin seuraavaksi kaudeksi 2014–2015 Suomeen ja TPS:n A-nuoriin.